31/10/2018 03:47 PM\nسەرچاوە / مجلە هی\nبە یەكێك لە هونەرمەدە ناسراوەكانی میسر دادەنرێت و توانیویەتی ئەو ڕۆڵانەی بینویەتی زۆر بە ڕاستگۆی پیشانی بدات و نازناوی پڵنگە ئەسمرەكەی سینەمای لێنرابوو.\nكامێرا هاوڕێی تایبەتی خۆی هەیە كە زۆر بە وردی هەڵیان ئەبژێرێ ، هەرچەند ئەكتەر بەهرەمەند بێت ونواندنی باش بێت ناتوانێ ببێتە هاوڕێی ڕاستەقینەی كامێرا هەتا سیفەتێكی تایبەتی تێدا نەبێت كە بە ئاسانی ڕوون نەكرێتەوە، ئەحمەد زەكی باشترین هاوڕێی كامێرا بوو.\nئەكتەری میسری ئەحمەد زەكی لە شاری زەقاقیق لە ۱۸ ی نۆڤەمبەری ساڵی ۱۹٤۹ لە دایك بووە، ئەحمەد زۆر زیرەك بووە لە خوێندندا و بڕوانامەی بەكالۆرێۆسی لە پەیمانگای هونەری شانۆ لە بەشی نواندن و دەرهێنەری لە ساڵی ۱۹۷۳ بە پلەی باڵا بە دەست هێناوە.\nئەم هونەرمەندە كۆچكردووە دوای تێپەڕ بوونی چەندین ساڵ لە مردنی بەڵام وەك ئەوەیە بۆ ساتێك دوور نەبووبێت كە ژیانێكی پڕ لە كاری هونەری و سینەمایی پێشكەش كردین و لە یادەوەری گەورە و بچوك و ئەوانەی پێش خۆی و دوای خۆیدا ناسڕێتەوە و هێمایەكی جیاواز و دەگمەنی سینەمایە كە دووبارە بونەوەی نیە.\nكاتێك خوێندكار بوو لە چالاكی خوێندنگە بەشداری دەكرد و رۆڵی ئەبینی، توانی سەركەوتوو بێت لەیەكەم كاری نواندنی لە شانۆیی ( هاللو شلبی )، هەروەها شانۆیی ( القاهره فی الف عام ) كە هەردووكیان لە ساڵی ۱۹٦۹ دا بوو.\nدواتر بەردەوام بوو لە كاری نواندن و سەركەوتنی گەورەی بەدەست هێنا لە شانۆیی (العیال كبرت، مدرسە مشاغبین)، شانسی لە سینەمادا لەو كاتەدا بوو كە ڕۆڵی بینی لە فیلمەكانی ( بدور، العمر لحزە، ئەبنا‌و مەیت)، دواتر یەكەم كاری لەگەڵ سەندریلا ( سوعاد حوسنی ) لە فیلمی (شقیقە و متولی ) بوو لە ساڵی ۱۹۷۸ ئیتر دوای ئەوە دەرگاكان بەڕوویدا كرانەوە .\nلە ساڵی هەشتاكاندا بووە براوەی خەڵاتی باشترین ئەكتەر لە میهرەجانی سینەمایی قاهیرە بۆ ڕۆڵی ( فارس ) لە فیلمی ( تائیر علی تەریق ) ، (باڵندەیەك لەسەر ڕێگا).\nئەحمەد زەكی خاوەنی تایبەتمەندیەكی جیاواز بوو كە لە ئاهەنگەكاندا بە پۆشاكی ئاساییەوە بەشداری ئەكرد وەك ئەوەی ڕقی لە پۆشینی چاكەت و پانتۆڵی فەرمی بێت، بەڵام لەو ڕۆژەدا بڕیاری دا ئەو ڕێچكەیە بشكێنێ و پۆشاكی فەرمی زۆر شیكی پۆشی و پێش چوونی بۆ ئاهەنگەكە عادل موبارزی وێنەگری هاوڕێی بانگكرد بۆ ماڵەوە و داوای لێكرد چەند وێنەیەكی بگرێ ، بەڵام دوای ئەمە شێوازی خۆی بەدڵ نەبوو و ناڕازی بوو لەخۆی و بڕیاریدا خۆی بگۆڕێت و پۆشاكی ئاسایی پۆشی و لەو كاتەدا بە عادلی هاوڕێی وت ( باشترە بەم پۆشاك و قژە شێواوەوەبم، ئەوە منم كە خەڵات وەرئەگرم و بەم كەسایەتییەی كە وەك خۆمم و خۆشمئەوێ نەك وەك كەسێكی تر ) ئەمەش ڕاستیەكە كە لە زاری عادل موبارزی هاوڕێیەوە باسكراوە.\nئەحمەد زەكی بە درێژایی ژیانیی خاوەنی زیاتر لە ۸٥ كاری هونەرییە كە كاریی شانۆیی و سینەمایی و تەلەفیزێۆنی لە خۆگرتووە و كۆتا كاری فیلمی (حلیم ) بوو كە پێش تەواوكردنی كۆچی دوایی كرد و لە ساڵی ۲٠٠٦ دوای گۆڕینی چەند بەشێكی كارەكە و ڕزگاركردنی پێشەكەش كرا و ئەم فیلمە یەكەم دەركەوتنی كوڕەكەی و خێزانەكەی بوو .\nگرنگترین كارە تەلەفیزێۆنیەكانی ( هو و هی و الایام )، جگە لە نواندن خاوەنی بەهرەی گۆرانی وتن بوو كە دەرهێنەرەكان ئەم هەلەیان ئەقۆستەوە لە فیلمەكانیدا وەك فیلمی ( مستر كاراتییە) و چەندین فیلمی تر.\nئەحمەد زەكی لە ۲۷ ی مارسی ساڵی ۲٠٠٥ دوای ململانێیەكی زۆری لەگەڵ نەخۆشی شێرپەنجە لە تەمەنیی ٥٥ ساڵیدا كۆچی دوایی كرد .


نيكى هێلى: گفتوگۆ له‌گه‌ڵ ئه‌سه‌د ناكه‌ين\nنوێنه‌رى ئه‌مريكا، له ئه‌نجوومه‌نى ئاسايشى نێوده‌وڵه‌تى، نيكى هێلى\nحكومه‌تى ئه‌مريكا ره‌تيكرده‌وه، هيچ دانووستانێكى راسته‌وخۆ له‌گه‌ڵ سه‌رۆكى سووريا، به‌شار ئه‌سه‌د ئه‌نجامبدات.\nنوێنه‌رى ئه‌مريكا، له ئه‌نجوومه‌نى ئاسايشى نێوده‌وڵه‌تى، نيكى هێلى، ئه‌مڕۆ يه‌كشه‌ممه رايگه‌ياند، ئه‌مريكا هيچ دانووستانێك له‌گه‌ڵ ئه‌سه‌د ئه‌نجام نادات.\nله چاوپێكه‌وتنێكدا له‌گه‌ڵ تۆڕى هه‌واڵى (CBS)ـى ئه‌مريكايى، هێلى گوتى: "سووريا ره‌تيكردووه‌ته‌وه به‌شدارى له‌و دانووستانانه بكات، كه به سه‌رپه‌رشتى نه‌ته‌وه‌يه‌كگرتووه‌كان سه‌باره‌ت به پرۆسه‌ى سياسى سووريا له ئارادان".\nگوتيشى: "پێويسته رووسيا هانى سووريا بدات، بۆ ئه‌وه‌ى به‌شدارى له دانووستانه‌كان بكات".\nهه‌روه‌ها گوتى: "سووريا سوور نييه له‌سه‌ر ئه‌نجامدانى دانووستان له‌گه‌ڵ ئه‌مريكا و ئێمه‌ش له‌گه‌ڵ ئه‌سه‌د دانووستان ناكه‌ين".\nئاماژه‌شى بۆ ئه‌وه كرد، "ئه‌سه‌د زياتر له چه‌ندين جار چه‌كى كيميايى به‌كارهێناوه. تا ئێستا شه‌ش بڕيارى ئه‌نجوومه‌نى ئاسايشى نێوده‌وڵه‌تى له‌و باره‌يه‌وه له‌به‌ر ده‌ستن. هه‌موويان له لايه‌ن رووسياوه ره‌تكراونه‌ته‌وه".\nنوێنه‌رى ئه‌مريكا له ئه‌نجوومه‌نى ئاسايشى نێوده‌وڵه‌تى باسى له‌وه‌شكرد، كه "هێرشه مووشه‌كييه‌كانى ئه‌مريكا بۆ سه‌ر سووريا، ئه‌و وڵاته‌ى چه‌ندين ساڵ گێڕاوه‌ته‌وه دواوه، له بوارى به‌رهه‌مهێنانى چه‌كى كيمياييدا".\nسووريا به‌رده‌وام ره‌تيكردووه‌ته‌وه چه‌كى كيميايى به‌كارهێنابێت له بۆردومانكى ناوچه‌ى (دوما)ى غوته‌ى خۆرهه‌ڵات، كه رۆژى شه‌ممه‌ى سه‌ره‌تاى هه‌فته‌ى رابردوو بۆردومانكرابوو.\nرووسياش رايگه‌ياندووه، هيچ به‌ڵگه‌يه‌ك له‌سه‌ر بوونى شوێنه‌وارى چه‌كى كيميايى له سووريا بوونى نييه. به‌ڵام ئه‌مريكا و به‌ريتانيا و فه‌ره‌نسا سوورن له‌سه‌ر ئه‌وه‌ى "ئه‌گه‌رى" به‌كارهێنانى چه‌كى كيميايى له سووريا له ئارادايه.


بۆچوون / بیروڕا :: 01/12/2019\nوه‌رگێڕانى له فارسییه‌وه: دواڕۆژ\nرووداوه‌كانى چه‌ند رۆژى رابوردووى ئێران له‌وه‌دا جیاوازن كه له سى ساڵى رابوردوودا هیچ خۆپیشاندان و ناڕه‌زایه‌تییه‌ك به‌م توندوتیژییه تۆمار نه‌كراوه.\nلایه‌نگرانى ناڕه‌زایه‌تییه‌كان دوو جۆرن. جۆرى یه‌كه‌م ده‌ڵێت، ئه‌مه هه‌نگاوێكه بۆ رووخاندنى حكومه‌تى ئێران چونكه هه‌لومه‌رج و بارودۆخى خه‌ڵكه‌كه هێنده خراپه كه هیچ رێگه چاره‌یه‌ك نییه جگه له گۆڕینى رژێم. جۆرى دووهه‌م، كه پانتاییه‌كى كۆمه‌ڵایه‌تى زیاترى هه‌یه ده‌ڵێت گرانبوونى نرخى به‌نزین وه‌ك هه‌موو گرانكردنێكى دیكه ناڕه‌زایه‌تى خه‌ڵكى لێده‌كه‌وێته‌وه، جا له‌به‌رئه‌وه‌ى رێگه‌ى ناڕه‌زایه‌تى ده‌ربڕینى یاسایى و ئاشتیخوازانه له ئارادا نییه خه‌ڵكه‌كه ناچاره په‌نا بۆ توندوتیژى ببات.\nئێمه ناچینه ورده‌كاریى ئه‌وه‌ى كه ئه‌و دوو دید و بۆچوونه كامیان راسته، چونكه پرسیاره گرنگتره‌كه ئه‌وه‌یه كه ئایا په‌نا بردن بۆ توندوتیژى كارێكى به‌سووده؟ به ده‌ربڕینێكى دیكه ئایا حكومه‌ت به‌م رێگه‌یه ده‌ڕوخێت؟\nبۆ وه‌ڵامدانه‌وه‌ى ئه‌م پرسیارانه هه‌روه‌ها بۆ تێگه‌یشتن له‌وه‌ى كه ئایا حكومه‌ت خۆى سوود له توندوتیژى خۆپیشانده‌ران ده‌بینێت یان نا، ئاماژه بۆ ئه‌م خاڵانه‌ى خواره‌وه ده‌كه‌ین:\n1- گومانى تێدا نییه له‌سه‌رتاپاى خۆرهه‌ڵاتى ناوه‌ڕاستدا، له ئیسرائیله‌وه بیگره تا عێراق و ئه‌فغانستان و پاكستان و توركیا و وڵاتانى عه‌ره‌بیى و ته‌نانه‌ت سوریاش، هیچیان هێنده‌ى كۆمارى ئیسلامى ئێران هێزى سه‌ركوتكه‌رى رێكخراوتر و هاوئاهه‌نگتر و به‌ئه‌زموونترى نییه. ئه‌م هێزه تایبه‌ته به‌ئه‌زموونه هه‌م له‌ڕووى هه‌واڵگرییه‌وه و هه‌م له‌ڕووى ئه‌منیى و پۆلیسى و ئیعلامیى و كۆنترۆڵكردنى تۆڕه كۆمه‌ڵایه‌تییه‌كان و ناسین و ده‌ستنیشانكردنى هه‌ڵسووڕاوه‌كان زۆر زۆر به‌هێزه. به‌دوورى ده‌زانم بێجگه له وڵاتى چین، كه سه‌رچاوه‌ى دابینكردنى كه‌ره‌سته‌ى سه‌ركوتكردنى ئێرانه هیچ وڵاتێكى دیكه خاوه‌نى ئه‌م هێزه به‌توانا و به‌ئه‌زموونه بێت.\nهێزى پاراستنى ئه‌من و ئاسایشى ئێران نه‌ك هه‌ر تواناى سه‌ركوتكردنى شه‌پۆلى ناڕه‌زایه‌تى ناو ئێرانى هه‌یه به‌ڵكو ده‌توانێت ئه‌گه‌ر پێویست بكات راپه‌ڕین و ناڕه‌زایه‌تى له سوریا و عێراقیشدا سه‌ركوت بكات. بۆیه له بارودۆخێكى ئاوادا هاندانى خه‌ڵكیى بۆ په‌نابردنه به‌ر توندوتیژى هیچ سوودێكى نییه جگه له به‌كوشتدانى ئه‌و خه‌ڵكه.\n2- رادیكاڵكردنى دوولایه‌نه\nسیاسه‌تى كۆمارى ئیسلامى به‌رامبه‌ر گروپه سیاسییه‌كان هه‌میشه بریتى بووه له رادیكاڵكردن. كۆمارى ئیسلامى به پێویستى ده‌زانێت هه‌موو ناڕه‌زایه‌تییه‌ك له دروشم به‌رزكردنه‌وه‌وه په‌لكێش بكات بۆ هاتوهاوار، له هاتوهاواریشه‌وه بۆ به‌رده‌فڕكێ، له به‌رده‌فڕكێشه‌وه بۆ به‌كارهێنانى چه‌قۆ و تێڵا و ئه‌گه‌ر پێویستیشى كرد له چه‌قۆ و تێڵاوه بۆ ده‌مانچه و تفه‌نگ. به‌م هه‌نگاوه ده‌وڵه‌ت هه‌م ده‌توانێت باشتر هێزه ناڕازییه‌كان ده‌ستنیشان بكات و هه‌م ژماره‌ى خه‌ڵكه ناڕازییه‌كه‌ش كه‌متر ده‌بێته‌وه.\nكه‌م كه‌س ئاماده‌یه له پێناوى ناڕه‌زایه‌تییه‌كى چه‌ند رۆژیدا خۆى به‌كوشتن و ئیعدامكردن بدات. ئه‌ویش له‌به‌رامبه‌ر هێزێكدا كه به‌ئه‌زموونترین هێزى پاراستنى ئاسایشه له خۆرهه‌ڵاتى ناوه‌ڕاستدا.\nرادیكاڵكردنى ناڕه‌زایه‌تییه‌كان چه‌قۆیه‌كى دووده‌مه و هه‌میشه ده‌مه تیژتره‌كه‌ى رووى له میلله‌ت و داخوازییه ره‌واكان بووه.\n3- كۆمه‌ڵگایه‌كى پیر و موحافیزكار\nكۆمه‌ڵگای ئێران كۆمه‌ڵگایه‌كى پیر و موحافیزكاره. له‌سه‌رده‌مى (خاته‌می)دا هاووڵاتى ئێرانى له ته‌مه‌نى 16 تا 24 ساڵى هاوسه‌رگیریى ده‌كرد، له‌سه‌رده‌مى (ئه‌حمه‌دى نه‌ژاد)دا ئه‌و ته‌مه‌نه هه‌ڵكشا بۆ 24 تا 30 ساڵى، ئێستا له‌سه‌رده‌مى رۆحانیدا له 30 ساڵییه‌وه بۆ 38 ساڵییه. كه‌واته ئه‌م كۆمه‌ڵگایه پیاوى مشتومڕ و شه‌ڕ نییه. رادیكاڵكردنى كۆمه‌ڵگایه‌كى له‌وجۆره وه‌ك ئه‌وه وایه ئوتومبۆبیلێكى مۆدێل 2000 به خێرایى 180 لێبخوڕیت. ئه‌مه كارێكى كرده‌نى نییه. ئه‌گه‌ر تێكڕاى ته‌مه‌نى وه‌زیر و په‌ڕله‌مانتاره‌كانى ئێران 70 ساڵ بێت، ئه‌وا تێكڕاى ته‌مه‌نى ئۆپۆزسیۆنیش هه‌ر 70 ساڵه و كه‌متر نییه. ئه‌و جێنشینه‌ى كه بڕیاره ببێت به شاى ئێران ته‌مه‌نى 59 ساڵه. باوكه ره‌حمه‌تییه‌كه‌ى له ته‌مه‌نى 19 ساڵیدا بوو به شا و له 57 ساڵیدا ئێرانى جێ هێشت و له 63 ساڵیدا مرد.\nتێكڕاى ته‌مه‌نى ئه‌و گروپه سیاسییانه‌ى كه له شۆڕشى ئێراندا كاریگه‌ر بوون، 30 ساڵ بوو. بۆ نموونه موجاهیدینى خه‌ڵك و موجاهیدینى ئینقلاب و چیریكهاى فیدائى و ئه‌وانى دیكه. به‌ڵام ئێستا تێكڕاكه 70 ساڵه.\nبه‌پێى ئاماره ره‌سمییه‌كان ته‌نیا 22%ى دانیشتوانى ئێران ته‌مه‌نیان له نێوان 22 تا 29 ساڵیدایه. به پێكهاته‌یه‌كى له‌وجۆره كێ ده‌توانێت شۆڕش بكات؟\n4- رابه‌ره وه‌همیى و نه‌ناسراوه‌كان\nگریمان ئه‌وه رژێمیش روخا، كێ ده‌بێته رابه‌ر؟. له زوربه‌ى هه‌ره زۆرى بزوتنه‌وه و شۆڕشه سه‌ركه‌وتووه‌كانى بیست سى ساڵى رابوردوودا سه‌ركرده سیاسییه‌كانى ناوخۆى وڵات له‌پاش گۆڕانكارییه‌كان بوونه‌ته سه‌ركرده‌ى ئه‌و وڵاَتانه. به‌ڵام ئه‌وانه‌ى كه ئێستا لافى رابه‌رایه‌تی لێده‌ده‌ن چل ساڵه له ئێران دوورن. سێ منداڵه‌كه‌ى ره‌زا په‌هله‌وى ته‌نیا یه‌كێكیان فارسییه‌كه‌ى به‌شى چۆنى و چاكى ده‌كات. سه‌ركرده سیاسییه‌كانى دیكه حاڵیان له‌م باشتر نییه. چل ساڵ دوورى له وڵات گاڵته‌ى پێناكرێت.\n5- سه‌ختیى شۆڕش\nشۆڕش یه‌كێكه له سه‌ختترین شێوه‌كانى گۆڕینى حكومه‌ت. له ساڵى 1979دا لانى كه‌م به‌شى سێ چوار ساڵ پاشه‌كه‌وتى دارایى له رژێمى پێشووه‌وه مابووه‌وه، بۆیه خه‌ڵكه‌كه توانییان شه‌ش مانگ خۆپیشاندان و بایكۆت به‌رگه بگرن. به‌ڵام ئێستا ئه‌م گریمانه‌یه مه‌حاڵه مه‌گه‌ر ئه‌ڵلاهومه وه‌ك ئه‌وه‌ى تونس له ماوه‌ى مانگێكدا شۆڕشه‌كه سه‌ربكه‌وێت. وه‌ك پێشتریش روونمان كرده‌وه حكومه‌تى تاران له‌وه به‌هێزتره كه به مانگ و دوو مانگ خۆپیشاندان و ناڕه‌زایه‌تى بڕوخێت.\nیاخیبوون و ناڕه‌زایى له ئه‌نجامى تووڕه‌بوونه‌وه‌یه، به‌ڵام شۆڕش پێویستى به‌وه‌یه شانبه‌شانى ناڕه‌زایى ده‌ربڕین به‌رنامه‌یه‌كت هه‌بێت بۆ ژیان. ره‌نگه كه‌سێك هه‌بێت بڵێت خه‌ڵكه ده‌وڵه‌مه‌نده‌كه ده‌توانێت چه‌ندین مانگ له شه‌قامه‌كاندا بمێنێته‌وه. به‌ڵام ئه‌وه‌ى ده‌یبینین هه‌ژاران و بێ ده‌ره‌تانان هێزى سه‌ره‌كیى یاخیبوون و ناڕه‌زایه‌تییه‌كانن. پاره‌داره‌كان زیاتر رێگرى شۆڕش و یاخیبوونن نه‌ك خۆیان دژى حكومه‌ت یاخى ببن.\n6- بارودۆخى ناوچه‌كه\nبارودۆخى ئێران له ناوچه‌كه‌دا بارودۆخێكى پارادۆكسییه. چه‌ند هێزێكى چه‌پگه‌رى كه‌میى جیهانى لێده‌ربچێت كه هێشتا داڵغه‌ى مافى مرۆڤ له كه‌لله‌یاندایه، كه‌م ده‌وڵه‌تى دیموكرات و به‌هێز ده‌بینین هه‌ڵوێستى له دژى حكومه‌تى تاران وه‌رگرتبێت. تۆ باسى ئیسرائیل و سعودییه و ئه‌مریكا مه‌كه. پشتیوانیكردنى ئه‌م سێ وڵاته واى كردووه ئه‌وروپا و روسیا و چین چاوپۆشى له بارودۆخى ئێران بكه‌ن. ئه‌و سێ لایه‌نه‌ى لێ ده‌ربچێت له‌گه‌ڵ ئیمارات و به‌حره‌ین هیچ وڵاتێكى دیكه‌پشتیوانى له ناڕازایه‌تییه‌كانى ناو ئێران ناكات. بێگومان نه‌بوونى پشتیوانیش واده‌كات بزووتنه‌وه ناڕه‌زایه‌تییه‌كان ئه‌نجامێكیان نه‌بێت.\nئیبراهیمى نه‌به‌وى:: 01/12/2019


:: AM:09:29:05/11/2018 \nبه‌بێ كاره‌با و قوتابخانه و باخچه‌ی ساوایان و هۆكاره‌كانی هاتوچۆن\nماوه‌یه‌كه كلیلی خانووه ته‌واوكراوه‌كانی گوندی كۆری به خاوه‌نه‌كانیان دراوه و ئێسته زۆریان له‌ناو خانووی خۆیاندا ده‌ژین، به‌ڵام چۆن ژیانێك؟ وه‌ك ئه‌وه‌ی له سه‌رده‌می حاموڕابیدا بن، ئه‌وان به بێ كاره‌با و باخچه‌ی ساوایان و قوتابخانه ژیان ده‌كه‌ن و كه‌سیش نییه زبڵی به‌رده‌رگه‌كان كۆ بكاته‌وه. به‌ڕێوه‌به‌ری وه‌به‌رهێنانی هه‌ولێر ده‌ڵێ، "ئه‌و دۆخه كاتییه و له ماوه‌یه‌كی نزیكدا چاره‌سه‌ر ده‌كرێت".\nماوه‌یه‌كی كه‌م دوای ڕاده‌ستكردنی كلیلی خانووه ته‌واوكراوه‌كانی گوندی كۆری كه نزیكه‌ی دوو مانگه، زۆر له خاوه‌ن خانووه‌كان بارگه و بنه‌یان تێیدا دانا. بوونه خاوه‌نی خانوو له هه‌ولێری پایته‌خت كه بۆ زۆر له كرێچییه‌كان خه‌ون بوو، ئه‌وان هه‌رزوو له‌به‌ر بارگرانی كرێی خانوو و ده‌ربازبوون لێی، چوونه ناو خانووه‌كانیانه‌وه.\nبه‌ڵام نه‌بوونی كاره‌بای نیشتمانی و ئه‌هلی و پچڕانی ئاو و نه‌بوونی قوتابخانه و باخچه‌ی ساوایان له‌گه‌ڵ هۆكاری هاتوچۆ، خه‌ونی دانیشتن له‌ناو خانووه‌كانیانی زوو كاڵ كرده‌وه. بۆیه ئێسته ئه‌وان له هه‌ولێری پایته‌ختی كراوه به‌ڕووی پێشكه‌وتنه‌كاندا، له سه‌رده‌می حاموڕابیدا ده‌ژین.\nگوندی كۆری له به‌رزایییه‌كانی سه‌ر ڕێی سه‌ره‌كیی شه‌قڵاوه هه‌ڵكه‌وتووه و كاتێك له ڕۆژ و به ده‌روازه دووسایده فراوانه‌كه‌ی و به‌سه‌ر قیره ڕه‌شه‌كه‌یه‌وه ده‌چیته ژووره‌وه، له ده‌سته ڕاستت مزگه‌وتێكی سه‌رده‌مییانه كه له‌سه‌ر پانتایییه‌كی گه‌وره ڕوو نراوه، پێشوازیت ده‌كات و شێوه و دیزاینی خانووه سه‌ر سووره‌كانی ده‌سته چه‌پت، ده‌تخه‌نه كه‌شێكی جیاوازی ساتێك به‌ر له چوونته‌وه.\nئه‌و خانووانه‌ی به باڵه‌خانه‌ی ١٠٠ مه‌تری له‌سه‌ر ٢٠٠ مه‌تری چوارگۆشه زه‌وی بنیات نراون، دیمه‌نێكی دڵڕفێنی وڵاتانی ئه‌وروپی ده‌گوازنه‌وه. كه‌چی هه‌رزوو به بینینی ته‌پۆڵكه ته‌پۆڵكه‌ی لێره‌وله‌وێی زبڵی به‌رده‌رگه و نه‌بوونی هیچ سه‌وزایییه‌ك، فریوی چاوه‌كانت بۆ ڕوون ده‌بێته‌وه.\nئه‌و شوێنانه‌ی ده‌بوو سه‌وزایی بن، به گڵێكی كه‌رسه‌كاوی به‌رز و نزمی زه‌رد ده‌چنه‌وه و له به‌رده‌م زۆر له‌و ماڵانه‌ی تێیدا نیشته‌جێ بوونه، ته‌پۆڵكه‌یه‌ك زبڵ هه‌ڵدراوه‌ته‌وه و كه‌سێك نییه كۆیان بكاته‌وه، كه دواجار چاڵی شوێن سه‌وزایییه‌كانیان پێ پڕ ده‌كرێنه‌وه. هه‌ر كۆڵانێك سه‌ری پێدا ده‌كه‌یت، چه‌ند ماڵێكی تێدا ئاوه‌دانه و ئۆتۆمبێلی بارهه‌ڵگریش هه‌ن كه كه‌لوپه‌لی لێ ده‌هێنرێنه خواره‌وه.\nله یه‌كێك له كۆڵانه‌كاندا ماڵی ئه‌رسه‌لان قادر كه‌ریم هه‌یه، ئه‌و به‌ده‌ست ئاماژه بۆ خۆڵه‌كه‌ی به‌رده‌رگاكه‌ی ده‌كات و ده‌ڵێ، "كه‌س نییه كۆی بكاته‌وه و هۆیه‌كانی گواستنه‌وه‌شمان نییه".\nكه‌مێك ئه‌ولاتر خانووه‌كه‌ی سه‌ڵاح كه‌ریم قادر كه دوو قوتابیی هه‌یه، خۆی ده‌ڵێ "لێره قوتابخانه نییه و له‌به‌ر هێنان و بردنی ڕۆژانه‌ی قوتابییه‌كانم، پێڕاگه‌یشتن و كاری خۆمم بۆ ئه‌سته‌م بووه".\nدیزاینی خانووه‌كان به جۆرێكه كه شوێنی دانانی تانكی ئاو له‌سه‌ربان نییه و له خه‌زانی گه‌وره‌ی ناو پڕۆژه‌كه‌وه، ڕاسته‌وخۆ ئاو بۆ ماڵه‌كان دابین كراوه. واتا هه‌ر كاتێك كه ئاو گرفتی هه‌بێت، دڵۆپه‌یه‌ك ئاو له ماڵه‌كاندا شك نابه‌یت. كاروان حه‌سه‌ن برایم دانیشتوویه‌كی تری گوندی كۆرییه و سه‌رباری ئه‌وه‌ی باس له نه‌بوونی باخچه‌ی ساوایان ده‌كات، به "وشه" ده‌ڵێ "ڕۆژانه چه‌ند كاتێك ئاو ده‌بڕێت و كاتێك كۆمپانیا ئاگادار ده‌كه‌ینه‌وه، ده‌ڵێن به‌هۆی پڕكردنه‌وه‌ی خه‌زانه‌كانه‌وه‌یه".\nسه‌رباری ئه‌وانه‌یش، هه‌ر له‌گه‌ڵ ئه‌وه‌ی خۆر تیشكه زێڕینه‌كانی كۆ كرده‌وه و تاریكی باڵی به‌سه‌ر شاردا كێشا، ئه‌و گونده یه‌كپارچه ڕه‌ش ده‌چێته‌وه و له تاریكیدا چاو چاو نابینێ، ئاخر نه كاره‌بای نیشتمانی و نه مۆلیده‌ی ئه‌هلی هه‌یه و دانیشتووانی له پایته‌ختی كوردستاندا، به چرا و لاله‌ی نه‌وتی و هه‌ندێكیشیان به لایتی وزه‌ی خۆره‌وه شه‌و ڕۆژ ده‌كه‌نه‌وه.\nگۆران جومعه سه‌عید نیشته‌جێی گوندی كۆری، بۆ "وشه" ئه‌وه ده‌خاته روو كه، "پێوه‌ری ئاو و كاره‌بایان بۆ نه‌به‌ستووین و ته‌نیا سركێتێكیان به‌ستووه".\nله تاریكی ئه‌نگوسته‌چاودا گوندی كۆریمان جێهێشت و كاتێك ئه‌و كه‌مایسییانه ده‌بیستی، هۆكاری ئاوه‌دان نه‌بوونه‌وه‌ی هه‌ندێك له ماڵه‌كانت بۆ ڕوون ده‌بێته‌وه، به‌ڵام به‌پێی گوته‌ی به‌رپرسانی هه‌ولێر، ئه‌وه كاتییه و پێ ناچێت زۆر درێژ بێته‌وه.\nئه‌و پڕۆژه‌یه له ده‌سته‌ی وه‌به‌رهێنان مۆڵه‌تی پێ دراوه، سامان عاره‌ب به‌ڕێوه‌به‌ری وه‌به‌رهێنانی هه‌ولێر ڕای ده‌گه‌یه‌نێ، زیاتر له ١٨٤ هه‌زار دۆلاریان له تێكه‌ڵكردنه‌وه‌ی كاره‌بای گونده‌كه به كاره‌بای نیشتمانی خه‌رج كردووه.\nعاره‌ب بۆ "وشه" گوتی "كاره‌با چووه‌ته ناو پڕۆژه‌كه و بۆ هه‌ر ماڵێك سركێتێكی ١٥ ئه‌مپێرییان به شێوه‌یه‌كی كاتی به‌ستووه و له ڕۆژانی دادێ كاره‌بایان پێ ده‌درێت".\nله باره‌ی كاره‌بای كه‌رتی تایبه‌ت، به‌ڕێوه‌به‌ری وه‌به‌رهێنانی هه‌ولێر ئاشكرای ده‌كات كه دوو بیرۆكه هه‌یه، یه‌كیان دانانی مۆلیده‌ی ئه‌هلییه وه‌ك هه‌موو گه‌ڕه‌كه‌كانی هه‌ولێر، ئه‌وه‌ی دووه‌میشیان دانانی كاره‌بای وزه‌ی خۆره كه جارێ له‌سه‌ر هیچیان یه‌كلا نه‌بووینه‌ته‌وه.\nله‌سه‌ر پچڕانی ئاوی پڕۆژه‌كه، سامان عاره‌ب ده‌ڵێ، "له‌به‌رئه‌وه‌ی هه‌موو ماڵه‌كان ئاوه‌دان نه‌بوونه‌ته‌وه، ماتۆڕی خه‌زانه‌كه پێ نه‌ده‌كرا، به‌ڵام ئێسته ئه‌وه چاره‌سه‌ر كراوه".\nبه‌ڕێوه‌به‌ری وه‌به‌رهێنانی هه‌ولێر، باس له دروستكردنی قوتابخانه‌ی پڕۆژه‌كه ده‌كات كه له سه‌رشانی حكوومه‌ته و روونی كرده‌وه، "له به‌رانبه‌ر مزگه‌وتی ناو پڕۆژه‌كه، قوتابخانه‌یه‌ك له‌سه‌ر ڕووبه‌ری 11 هه‌زار مه‌تر بنیات ده‌نرێت، كه نه‌خشه‌كه‌ی ئاماده‌یه و ئه‌مساڵ ده‌ست به بیناكردنی ده‌كرێت. بۆ بنیاتنانی باخچه‌ی ساوایان و دایه‌نگه‌یش، ڕێكاره‌كانی پێدانی به كۆمپانیا ئاماده‌یه و له ئاینده‌یه‌كی نزیكدا ده‌ست به دروستكردنی ئه‌وانیش ده‌كرێت".\nسامان عاره‌ب به‌ڕێوه‌به‌ری وه‌به‌رهێنانی هه‌ولێر، هۆی دواكه‌وتنی ئه‌و خزمه‌تگوزارییانه‌ی بۆ بوونی ته‌نگژه‌ی دارایی گه‌ڕانده‌وه و ئاماژه‌ی بۆ شوێنی بازرگانی پڕۆژه‌كه‌ش كرد، كه له لێكۆڵینه‌وه‌دایه و دوای نه‌خشه‌دانان، ئه‌وانیش بنیات ده‌نرێن.\nوشه/ هه‌ولێر. چواس خالید\nئه‌م بابه‌ته 2366 جار خوێنراوه‌ته‌وه\nتیمۆسی..ئه‌و پیاوه‌ی كۆرۆنا كردی به ملیاردێر\nهەفتەی داهاتوو كارەبای نیشتمانیی 300 مێگاواتی تر زیاد دەكات


وەڵامی هێلکە لە مریشکە یان مریشک لە هێلکەیە درایەوە\n04:38 - 13/01/2020 1230 جار خوێندراوەتەوە\nپرسیارێکی مێژووی کە تەمەنی ئەم پرسیارە زیاترە لە دوو هەزار ساڵ و بە تەواوی شارستانییەکان و مێژووی گەلانی دونیادا تێپەڕیووە و تا ئەمڕۆ هاتووە.\nحەوت ساڵ لەمەوبەر چەند لێکۆڵەری بەریتانیایی بڕیاریان دا وەڵامی کۆتایی ئەم پرسیارە فەلسەفی و زانستییە لەسەر هێلکە بدەنەوە، ئەوان بە کومپیۆتەرێکی بەهێز سەیری پروتیێنێکی تایبەتیان کرد (OC-17) کە بۆ پێکهاتنی تۆکڵەهێلکە پێویستە، ئەم جۆرە پروتئینەش لە نێو هێلکۆکەی مریشکدا هەیە.\nکۆنترین فوسیلی هێلکە کە دۆزراوەتەوە، هێڵکەی دینوساوریەیە کە هی نزیک ١٩٠ میلیۆن ساڵ لەمەوبەرە، بەڵام ئەو هێلکەیەی ئێمە بە هیڵکەی باڵندە (Archaeopteryx)ی دەزانین تەنیا هی ١٥٠ میلیۆن ساڵ لەمەوبەرە، هەر بۆیە دەتوانین بڵێین هیڵکە زۆر پێش لەوەی باڵندە پەرەی سەندبێ، هەبووە، واتە هێلکە لە پێش مریشکەوە هەبووە، لانی کەم بە پێی ئەو فوسیلانەی کە دۆزراونەتەوە و لە بەر دەستدان.\nبەڵام ئەم پرسیارە لە سەرەتاوە لە کوێوە سەری هەڵداوە؟ ئەوەندەی روونە لە یونانیە کۆنەکانەوە باسی کراوە، ئەرەستو نزیکەی ٣٥٠ ساڵ بەر لە زایین وتوویە مریشک و هێلکە هەردووکیان هەبوون.\nلە سەدەی ١٢دا فەیلسوفێکی مەسیحی بە ناوی تۆماس ئاکوینۆ لەو باوەڕەدا بوو کە مریشک پێش لە هێلکە هەبووە. ناوبراو ئەم قسەیەی بە پاڵپشتی نێوەڕۆکی کتێبی پیرۆزی خۆیان واتە "پەیدابوون" لە بایبڵدا، دەکرد.\nچارلس داروین لە کتێبە کلاسیکەی خۆیدا "پێکهاتنی جۆرەکان" ساڵی ١٨٥٩ دەڵێ، دەبێ لە پێشدا هێلکە هەبووبێ، بەڵام زەحمەتە بڵێی کەی.\nساڵی ٢٠٠٦ی زایینی فەیلەسۆفیکی ژنیتیکی و یەک کەسی پەرەوەردەکەری مرییشک هاتنە سەر ئەوە باوەڕە کە وڵامی کۆتایی بەو پرسیارە بدەنەوە، یوهان برووکفەلد کە ژنیتیکزانە دەڵێ لە خاڵێکی کاتیی لە مێژووییدا، شتێکی "وەک مریشک" هێڵکەیەکی کردووە، هێلکەیەک کە بە گۆڕانکارییەکی چووکەی ژینیتیکی بووە بە یەکەم هێلکەی مودێرن. ئەو جوجەڵەیەش کە لەو هیلکەیە دەرهات، بوو بە مریشک.\nئەو گۆڕانکارییەش کەی رووی داوە، زۆر زەحمەتە بە بێ ئەملا و ئەولا کاتێکی بۆ دیاری بکرێ، بەڵام نزیکەی ٧ هەزار ساڵ لەمەوبەر مریشک ماڵی کراوە.\nئەم بۆچوونەش لە لاین فیزیکزانی بواری ئەستێرەناسی "نەیل دەگراسە تایسۆن"یشەوە لە توویتێکدا پەسند کراوە، هەروەها بە پێی بەڵگە، فیزیکزانی ناودار ستیڤن هاوکینگیش ئەم بۆچوونەی لا پەسەن بووە.\nبەپێی کۆی ئەو لێکۆڵینەوانە کراوە و کۆی ئەنجامی هەوڵەکان دەردەکەوێت کە هێلکە پێش مریشک هەبووە، بەڵام مەرج نییە ئەو هێلکەیە کە پێش مریشک بووە، هەمان ئەو هێلکەیە بوبێت کە ئێستا مریشک دەیکات.\nجیهان.. ژمارەى توشبووانى کۆرۆنا ١٢ ملیۆن کەسى تێپەڕاند\nمستەفا شەنتۆپ بە سەرۆكى پەرلەمانى توركيا هەڵبژێردرايەوە


10/1/2020 - 15:24\nله ناوچه‌ى ئه‌لبوكمال كه هاوسنووره له‌گه‌ڵ عێراق\nبه‌پێى هه‌واڵێكى ئه‌سوشیه‌تید پرێس، ئه‌مڕۆ هه‌ینى 10ى كانوونى دووه‌مى 2020، له ناوچه‌ى ئه‌لبوكمال له رۆژهه‌ڵاتى سوریا 8 چه‌كدارى حه‌شدى شه‌عبى كوژران و چه‌ند بریندارێكیش هه‌یه.\nسه‌رچاوه‌كه ئاماژه‌ى به‌وه‌داوه یه‌كه‌یه‌كى چه‌كدارانى حه‌شدى شه‌عبى له‌لایه‌ن فڕۆكه‌یه‌كى نه‌ناسراوه‌وه بۆردومان كراوه له ناوچه‌ى ئه‌لبوكمال كه هاوسنووره له‌گه‌ڵ عێراق و به‌وه ناسراوه كه ناوه‌ندێكى سوپاى پاسداران و حه‌شدى شه‌عبییه له ناو خاكى سوریادا.\nله درێژه‌ى هه‌واڵه‌كه‌دا باس له‌وه‌شكراوه له ئاكامى بۆردومانه‌كه چه‌ند كۆگایه‌كى چه‌ك و ته‌قه‌مه‌نى چه‌كدارانى حه‌شد ته‌قیوه‌ته‌وه، حكومه‌تى سوریاش تا ئێستا هیچ لێدوانێكى له‌سه‌ر ئه‌و بۆردومانه نه‌بووه.\nله لایه‌كی دیكه‌وه سه‌رچاوه‌یه‌كی ئه‌منى عێراقى ده‌رباره‌ى بۆردومانه‌كه‌ى ئه‌مڕۆى هه‌ینى له ئه‌لبوكمال به سكاى نیوزى راگه‌یاندووه به‌هۆى بۆردومانه‌كه 8 چه‌كدارى حه‌شدى شه‌عبى كوژراون و چه‌ند بریندارێكیشیان هه‌یه.


ئەگەر شانت ئازاری هەیە و ئازارەکەش شەوان زیاتر دەکات کە لە سەری دەنووی، یان کاتێک بە ئاراستە جیاجیاکاندا شان دەجووڵێنیت، ئەوە پێناچێت ئازارەکەت لە فەقەراتی ملەوە سەرچاوەی گرتبێت، بەڵکو بە ئەگەری زۆر گرفتی ژێ و بەستەرەکانی دەوروبەری جومگەی شانە، له‌م باره‌یه‌وه دكتۆر سەروەر سالار پزیشکی پسپۆڕی ئێسک و جومگە و ڕۆماتیزم زانیاری زیاتر له‌م بابه‌ته‌دا باسده‌كات.\nئه‌م پزیشكه ده‌ڵێت" سەرچاوەی ئازارەکەش بەزۆری هەوکردنی ئەو ژێ و بەستەرانەیە کە بەشە جیاکانی جومگەکە پێکەوە دەبەستن، یان ئەو ماسولکانەی بە دەوریدان، هەوکردنی بەستەرەکەی شان و سەوەفانی ئێسکەکانی پێکهێنەری جومگەکە، لەگەڵ تێپەڕینی کاتدا کلس دەکەن، ئەم کلسە زیاتر ناو جومگەکە تەسکدەکاتەوە و زیاتر ژێ و شانە نەرمەکان بریندار دەکات."\nهاوكات هەندێکجار داخوران و هەوکردنی ئەم ژێ و بەستەرانە بە دڕان یان پچڕانیان کۆتایی دێت و گرفتەکە ئاڵۆزتر دەکات، له‌گه‌ڵ ئه‌وه‌شدا مەرج نییە ئەم هەوکردن و دڕان و پچڕانە تەنها بەهۆی زەبرەوە بێت، بەڵکو زۆرکات هۆکارێکی ئەوتۆ شک نابەیت و وا دیارە بە تێپەڕینی کات شانەکان تووشی ستۆک بوون و داخوران و سووربوونەوە هاتوون، وەکو لە خانمان بە ئیش و کاری زۆری ناوماڵ یان پیاوان بە هۆی جۆری پیشەکەیان، بە گشتی ئەو جووڵانەی دەست و قۆڵ بەرزتر دەکەنەوە لە ئاستی شان (وەکوو خانمێک کە پەنجەرە و شوێنە بەرزەکانی ماڵەوە دەسڕێت یا وەستایەک کە کاری جپسم بۆرد دەکات و هەر پیشەیەک ئەم جووڵەیەی شان و قۆڵی زۆر تێدا بێت).\nدكتۆر سه‌ره‌وه‌ر باس له‌وه ده‌كات دەستنیشانکردنی ئه‌م حاڵه‌ته لەلایەن پزیشکی ئیسک و جومگەوە دەبێت و چارەسەریش ئەو دیاری دەکات بە چارەسەری فیزیایی و دەرمان، چونكه ئێمەی پزیشکی پسپۆڕ وەکوو ئەزموونی خۆمان سەرنجمان داوە ئەوانەی دەرزی دژە هەوکردن دەکەین بۆ شوێنی هەوکردنی بەستەرەکەیان، سوودێکی بەرچاو دەبینن و بەزوویی دەست بە چاکبوون دەکەن.


بۆ یه‌که‌مین جار پێشبینیه‌کان له خواره‌وه‌دان بۆ سه‌نه‌داتی ئیرۆ بۆ هه‌رێمی کوردستان\nبه گوێره‌ی به‌رێوه‌به‌رانی بنکه‌ی دارایی پێشبینی پلانه‌کان بۆ هه‌رێمی کوردستان بۆ که‌ڵک وه‌رگرتن له بازاره‌کانی نێونه‌ته‌وه‌یی به هۆێ هاتنه خواره‌وه‌ی نرخی نه‌وت و چوونه سه‌ره‌وه‌ی گرژیه‌کانی جیوپولتیکی و رووبه‌رووی سه‌ختی بۆ ئابوری به ریسکاچوو، هه‌موو له ناو چووه.\nله مانگی 6 نوێنه‌رانی حکومه‌تی هه‌رێمی کوردستان له‌گه‌ڵ سه‌رمایه‌گوزاراندا کۆ بونه‌وه بۆ پێوه‌رکردن له شیانی قه‌رزی 500 میلیون دۆلار له بۆندی ئه‌وروپایی بۆ یارمه‌تی له پرۆژه‌کانی ژێر خانی ئابوری له سه‌رانسه‌ری ناوچه‌که‌دا.\nله‌و کاته‌دا سه‌رمایه‌گوزاران ووتیان ئه‌وان حه‌ز ده‌که‌ن به‌ڵام به ووشیاریه‌وه، به‌ڵام پاش هه‌فت هه‌فته وا دیاره ئه‌و شته شیانی نییه.\nنرخی نه‌وت له ماوه‌ی شه‌ش مانگی رابوردوودا زۆر له خواردایه و په‌یوه‌ندی له نێوان هه‌ولێر و به‌غدا تا دێت له گرژیدایه، له کاتێکدا سه‌ختر بوه‌ته‌وه بۆ ئه‌و وڵاتانه‌ی که‌متر گه‌شه‌یان کردووه بۆ که‌ڵک وه‌رگرتنی له بازاره‌کانی نێونه‌ته‌وه‌یی.


لەنێو خۆپیشاندانەکانى سودان، کچێک بە بەرگێکى سپییەوە وەک سیمبوڵى خۆپیشاندەران ناسێندرا، ڕۆژنامەیەکى بەریتانیش ئاماژەى بەوەکردووە بە سیمبوڵ بوونى ئەو کچە سپی پۆشە ئاسان نەبوو، باس لە ماناى لەبەر کردنى ئەو جلە سپیانەش دەکات.\nڕۆژنامەی "گاردیان"ی بەریتانی چەند وێنەیەکی ئەو خۆپیشاندەرە سپی پۆشە سودانییەى بڵاوکردۆتەوە و ڕایگەیاندووە: "خانمە سودانییە سپى پۆشەکە کاریزمای خۆپیشاندانەکان بوو بەڵام ئەو کارە ئاسان نەبوو بۆى".\nئاماژەى بەوەشکردووە، خۆپیشاندانە جەماوەرییەکانى سودان وێراى بەردەوامبوونى، نەبووە هۆى کاردانەوەى میدیاکانى ناوخۆ و جیهانیش، هێندەى ئەو وێنەیە کاریگەریان نەبوو، کە کچێکی گەنج بە بەرگێکی سپی لەسەر ئۆتۆمبێلێک وەستاوە و دەستی بەرزکردۆتەوە، بە پەنجەی ئاماژە بۆ توڕەبوونی خۆى و خۆپیشاندەران دەکات لە سیستەمی فەرمانڕەوایەتی.\nلەبارەى هۆکاری لەبەرکردنی ئەو پۆشاکە سپییە، ئەوە ئاشکرا کراوە، ئەو پۆشاکە سپییە، وەکو ڕەمزێک بۆ ژنانی شۆڕشگێڕی سودان لەبەر دەکرێت، هەروەها ژنانی سودان لەکاتی کارکردنیشدا دەیپۆشن، وەک پۆشاکى مامۆستاش دادەنرێت.\nگاردیان ئاماژەى بەوەشکردووە، بڵاوبوونەوەى وێنەى سیمبوڵە سپی پۆشەکەى خۆپیشاندانەکانى سودان هاوکاتە لەگەڵ ئەوەى کچانى دیکە کە بەشدارى خۆپیشاندانەکانیان کردووە ڕوبەڕوى توندوتیژى و دەستدرێژى بوونەتەوە.\nئالا سەڵاح تەمەنى 22 ساڵە و خوێندکارە و بە یەکێک لە چالاکوانەکانى خۆپیشاندانەکانى سودان دادەنرێت، بەهۆى ئەوەى چەند وێنەیەکى لە میدیا ناوخۆیی و جیهانییەکان بڵاوبووەوە و وەک "سیمبوڵى شۆڕشى سودان" ناسێندرا.\nسودان.. بەهۆی ڕەتکردنەوەى مارەییەکى زۆر براکانى لێیان دا و کوشتیان\n2019.05.01 - 18:49


ئەمڕۆ بایڕن میونشین و بڕوسیا دۆرتمۆند لە سوپەری ئەڵمانیا بەیەک دەگەن\nلەلایەن کارۆخ ڕواندزی لە 2017/08/05 ئەڵمانیا, تۆپ\nبڕیارە لە دەستپێکی وەرزی تازەی ئەڵمانیا هەردوو یانەی بایەڕن میونشین و بڕوسیت دۆرتمۆند لەسەر یاریگای (سیگنا دۆنا پارک) لە یاری سوپەری ئەڵمانیا بەیەک بگەن.\nئەمڕۆ شەممە 5-8-2017 لە کاتژمێر 9.30 دا لەسەر یاریگای دۆڕتمۆند لە سیگنال دۆناپارک یانەی دۆڕتمۆند و یانەی بایەڕن لە یارییەکی ئاگرینی سوپەری ئەڵمانیا بەیەک دەگەن، لەو یارییەدا هەردوو یانە لە کۆمەڵێک ئەستێرەکانیان بێ بەش دەبن، هەروەها هەردوو یانەکە لە یارییە خۆئامادەکارییەکان ئاستێکی باشیان پێشکەش نەکردووە بۆیە هەردوو یانە هەوڵ دەدەن لەو یارییە بە ئاستی ڕاستەقینەی خۆیان دەربکەون.\nسەبارەت بەو یارییە (پیتەر پۆس) ڕاهێنەری دۆڕتمۆند ڕایگەیاند کە هەردوو یانەکە لای یەک ڕوون وئاشکران و بە تەواوی بۆ وەرزی تازە ئامادەنین، بەڵام وێرای ئەوەش یانەکەی بۆ بردنەوە یاری دەکات بۆ ئەوەی ئەو جامە دەستپێکێکی باش بێت.\nسەبارەت بە یانەی بایەڕن میونشین رۆژنامەی کیکەری ئەڵمانی ئاماژەی کردوە کە یانەی باڤاری ئەگەری زۆری هەیە لە تواناکانی رۆبن و نۆیەر و ئالابا و ڕۆدریگێز بێ بەش بێت، هەروەها لە دۆڕتمۆند ڕۆیس و فایجل و شمیتلسر و کویرێرۆ یاری ناکەن.\nئاشکرایە لە دواین پێنج یاری سوپەری ئەڵمانیا لە چەند ساڵی ڕابردوودا دۆڕتمۆند 3 جامی بەدەست هێناوە و بایەڕن میونشنیش دوو جامی سوپەری لە دۆڕتمۆند بردوەتەوە.\nبایەڕن ، دۆڕتمۆند\nبابەتی پێشوویۆڤێنتۆس بۆ ڕۆیشتنی دیبالا بۆ بارسێلۆنا دوو مەرج دادەنێت\nبابەتی دواتر ھۆکاری بەشداری نەکردنی کۆتینیۆ لە یاری داھاتووی یانەکەی ئاشکرا بوو


Home›هەواڵ›کوردستان›لێپرسراوی مەڵبەندی کەرکوکی یەکێتی: جگە لە پارتی لەگەڵ هەموو لایەنە سیاسییەکان پەیوەندیمان باشە\nحەمە سوور دووشیوانی\nمحەمەد عوسمان لێپرسراوی مەڵبەندی کەرکوکی یەکێتیی نیشتمانیی کوردستان دەڵێت: “هەموو لایەنەکان بانگهێشتی یادی کوژرانی قاسم سلێمانی کرابوون، بە تەنها یەکێتی بەشدار نەبووە” دەشڵێت “جگە لە پارتی لەگەڵ هەموو لایەنە سیاسییەکان پەیوەندیمان باشە”.\nئەمڕۆ یەکشەممە فالح فەیاز سەرۆکی دەستەی حەشدی شەعبی سەردانی پارێزگای کەرکوکی کرد و بەشداریی ساڵیادی کوژرانی قاسم سلێمانی فەرماندەی پێشووی فەیلەقی قودس و ئەبو مەهدی موهەندیس جێگری پێشووی سەرۆکی دەستەی حەشدی شەعبی.\nمحەمەد عوسمان لێپرسراوی مەڵبەندی 2ی کەرکوکی یەکێتیی نیشتمانیی کوردستان بە SNNی راگەیاند “ئەو یادەی ئەمڕۆ لە کەرکوک کرایەوە یەکێتی بە تەنها بەشدار نەبووە تیایدا و هەموو لایەنە سیاسییەکان بانگهێشت کرابوون”.\nوتیشی: “ئەو هۆڵەی باسدەکرێت گوایا یەکێتی ئامادەی کردبێت بۆ یادەکە، دوورە لە راستییەوە و دوور و نزیک پەیوەندی بە یەکێتییەوە نییە، پێشتریش هەموو پێکهاتە و لایەنەکان بۆنە و مەراسیمی خۆیان تێدا ساز کردووە”.\nئاماژەی بەوەشکرد کە ئه‌وان وه‌ك میوان بانگهێشتكراون و وه‌ك رێزێك بۆ بانگ کردنیان ئاماده بوون.\nسەبارەت بە پەیوەندی لایەنە سیاسییەکانیش لەنێوان خۆیاندا حەمە سوور دووشیوانی وتی: “یەکێتیی نیشتمانیی کوردستان لەگەڵ هەموو لایەنەکان پەیوەندی باشە جگە لە پارتی”.\nسەبارەت بە هۆکاری نەگەڕانەوەی پارتی بۆ شاری کەرکوک لێپرسراوی مەڵبەندی کەرکوکی یەکێتیی وتی: “تورکیا رێگرە لە گەڕانەوەی پارتی بۆ کەرکوک” راشیگەیاند “ئەوان هیچ کێشەیەکیان لەگەڵ پارتی نییە و هەر کاتێک بێنەوە شارەکە بە سنگێکی فراوانەوە ئەو هەنگاوەیان لێ وەردەگرین”.\nبەرهەم ساڵح: بۆ چارەسەرکردنی دۆخی وڵات دەبێت بگەڕێینەوە بۆ رای خەڵک


سەرەتا › باسنیوز › رواندز.. سکاڵا لەسەر گەشتیارێکی عەرەب تۆمار کرا\nدوای بڵاوبوونەوەی گرتەیەکی ڤیدیۆی کە گەشتیارێکی عەرەب دەچێتە سەر پەیکەرێک دەبێت کە جلی کوردی لە بەردایە، دەنگدانەوەی بە دوای خۆیدا ھێنا و گەشتوگوزاری رواندزیش سکاڵای لەسەر گەشتیارەکە تۆمارکرد.\nچیا محەمەد، بەرێوەبەری گەشتوگوزاری قەزای رواندوز بە (باسنیوز)ی راگەیاند: "ئەمرۆ چوارشەممە سکاڵا لەسەر ئەو گەشتیارە عەرەبە لەلایەن گەشتوگوزار و پۆلیس و ئاسایشی رواندزەوە تۆمارکرا و لەم نزیکانە فەرمانی دادگا بۆ دەستگیرکردنی ئەو گەشتیارە دەردەچێت کە سوکایەتی بە پەیکەرەکە کردووە".\nلە بارەی چۆنیەتی دۆزینەوەی ئەو کەسە چیا محەمەد، گوتی: "لە رێگەی گروپە گەشتیارییەکان ناسنامە و شوێنەکەی دیاری دەکەینو چونکە ئەو گروپانە گەشتیارەکەیان ھێناوەتە کوردستان زانیاری تەواویان لەسەر گەشتیارەکە ھەیە".\nدوای بڵاوبوونەوەی گرتە ڤیدیۆکە لە تۆرە کۆمەڵایەتییەکان دەنگدانەوەی بە دوای خۆیدا ھێنا و داوا دەکرێت گەشتیارەکە سزا بدرێت.\nبەپێ زانیارییەکانی بەرێوەبەری گەشتوگوزاری قەزای رواندوزیش، ڤیدیۆکە لە ھاوینەھەواری شنگل بانە لە رواندوز تۆمار کراوە، بەڵام کاتی تۆمارکردنی گرتەکە دیار نییە.


یەكێتی نیشتمانی بۆ چارەسەری قەیرانی هەرێم پرۆژەیەک ئاراستەی پارتی دەكات\nوەفدی باڵای گفتوگۆی یەکێتی نیشتیمانی کوردستان لەگەڵ لایەنە سیاسییەکان و بەتایبەتی پارتی دیموکراتی کوردستان، پرۆژەیەکیان بەمەبەستی چارەسەرکردنی قەیرانەکانی هەرێم ئامادەکردووە و تێیدا باس لە ئایندەی بارزانی و چاکسازی ئابوری و چەندین کێشەی هەڵپەسێردراوی تر کراوە.\nیەکێتی لەو پرۆژەیەیدا باسی لە پەیوەندییەکانی نێوان خۆی و پارتی کردووە و دەڵێت '' پەیوەندی ستراتیژی نێوان هەردوولا یەکاڵا بکرێتەوە یاخود کۆتایی پێبهێندرێت یان ئەوەتا لەسەر بنەمای هاوسەنگی پەرەی پێبدرێ''.\nیەکێتی پێیوایە پەلەکردن لە چارەسەرکردنی کێشەکان لەنێوان لایەنە سیاسییەکانی هەرێم یارمەتیدەر دەبێت لە پتەوکردنی پەیوەندی یەکێتی و پارتی.\nلەبەشێکی تری پرۆژەکەی یەکێتیدا باس لە ئایندەی مەسعود بارزانی کراوە، یەکێتی بۆ ئەو مەبەستە سێ پێشنیاری ئامادە کردووە کە ئامەنەن:\nیەکەم: دوای رێکەوتن لەسەر کۆی کێشە یاسایی و سیاسی و ئابوری و حوکومڕانیەکان، هەتا هەڵبژاردنی داهاتوو بارزانی بەسەرۆکی هەرێم بمێنێتەوە.\nدووەم: رێکەوتنی زۆربەی لایەنەکان لەسەر کاندیدکردنی سەرۆکێکی بێ لایەن.\nسێیەم: دروستکردنی دەستەیەکی سەرۆکایەتی لەلایەنە سیاسیە بنەڕەتیەکان هەتا هەڵبژاردنی داهاتوو.\nلەبارەی سەرۆکایەتی پەرلەمانیشەوە، لە پرۆژەکەی یەکێتیدا هاتووە '' بۆ گۆڕانکاری سەرۆکایەتی پەرلەمان و پێکهێنانەوەی کابینەی نوێی کارای گونجاو لەگە کێشە و هاوکێشەکان، چۆنیەتی دامەزراندنەوەیان، هاوئاهەنگی چارەسەری پۆستی سەرۆکایەتی هەرێم و سیستەمی پەرلەمان و یاسای سەرۆکایەتی، لەسەری رێک بکەوین.\nخاڵێكی تری پرۆژەکەی یەکێتی بریتیە لە بودجەی حکومەت و موچەی فەرمانبەران، یەکێتی بۆ ئەم مەبەستە تێبینی و پێشنیاری خۆی خستووەتە ڕوو، کە دەڵێت '' کێشەی بودجو و موچە ، زادەی سەرجەم کێشە ئابورییەکانی هەرێم سیستەمی نەگونجاوی دەسەڵاتدارییە، بەڵام چارەسەرکردنی کێشەی موچە و موچەی پاشەکەوت کراو، ئەرکێکی ئابوری و کۆمەڵایەتی گەورە، بۆیە، چارەسەرکردنی موچە لە پێشینەی ئەرکەکانەوە، کە پێمانوایە، گۆڕانکاری لە سیستەم و سیستەمی باج بەتایبەتی باجی کۆمپانیا گەورە و مامناوەندەکان، فرۆشتنی ئەو سەدان هەزار دۆنم ئەرزی دەستی بەسەردا گیرا، دۆخی موچە ماوەیەک چاکتر دەکات هەتا قەیرانی ئابوری لەناوچەکە و نرخی نەوت چاک دەبێتەوە''.\nیەکێتی بەباشی دەزانێت کە هەرێمی کوردستان بەپەلە خۆی بۆ گۆڕانکارییە ئیقلیەمییەکانی ناوچەکە ئامادە بکات بەتایبەتی لە کاتێکدا کە داعش بەرەو نەمان و لەناوچوون دەچێت و بەپێویستی دەزانێت چارەسەری کێشە ناوخۆییەکان بکرێت بەوپێیەی مەرجی سەرەکی خۆ ئامادەکردنە بۆ ئەگەرە چاوەڕوانکراو یان نەکراوەکان.\nیەکێتی لەبەشێکی تری پرۆژەکەیدا باس لە کێشەی ئابوری دەکات و ئاماژە بەوە دەکات '' کێشەی ئابوری تەنها گرێدراوی نەوت و گاز نیە، بەڵكو کێشەکە لە سیستەمی حوکومڕانی دواکەوتودایە، لەنەبونی ژێرخانی ئابوری هاوچەرخ و نەبونی سیستمی بانکی پێشکەوتووە، لە نەبوونی متمانەیە لە نیوان سەرمایەدار و هاوڵاتیان و ئابورییەکی سەقامگیری کوردستان.\nبۆ ئەم مەبەستەش، ستراتیژی ئابوری هاوچەر بۆ کوردستان بە تاقە دەستەبەری دوورمەودا دەزانێت کەن ئەوەی تەنها پشت ببەسترێت بە بودجەی حکومەتی ناوەند و رێژە و داهاتی هەناردەی نەوت و گاز.\nلەباسی نەوت و گازدا، یەکێتی دەڵێت '' نەوت و گاز بە بێ سیستەمێکی حوکومڕانی پێشکەوتوی چاودێریکراو لەبری ئەوەی بکرێتە مایەی بوژاندنەوە، دەبێتە کانگای تەنگوچەڵەمە.\nهەروەها سیاسەتی نەوت و گاز بە سەرنەکەوتوو وەسف دەکات و دەڵێگ '' سیاسەتی نەوت و گاز، لەبەر گەلێ هۆ، لە پێشەوەدا قەیرانی ئابوری و داشکاوی بەهای نەوت، ئینجا سیستەمی حوکومڕانیەوە، وەکو بەڵێن دەدرا سەرنەکەوتووە ، کاتێتی وەزارەتی سامانە سروشتییەکان تەرخانبکرێ بۆ ئیدارە و چەسپاندنی یاسا و رێسا، لەسایەیدا کۆمپانیای نەوت و کۆمپانیای گاز و چیتر کۆمپانیا پێویستن، دابمەزرێ.\nبڕیارە ئەمڕۆ مەکتەبی سیاسی یەکێتی نیشتیمانی کوردستان بەمەبەستی تاوتوێکردنی پرۆژەکەی خۆی لەماڵی کۆسرەت رەسول عەلی جێگری سکرتێری گشتی یەکێتی نیشتیمانی کۆببێتەوە و سبەینێش لەگەڵ پارتی دیموکراتی کوردستان کۆبونەوە ئەنجامبدات.\nئه‌م بابه‌ته 2652 جار خوێنراوه‌ته‌وه


جەهەپە بێ كورد بەدوای چارەسەریدا دەگەڕێت!\n04:27 - 29/09/2019\nجەهەپە بێ كورد بەدوای چارەسەریدا دەگەڕێت!\nپارتی کۆماری گەل (جەهەپە) ٢٨ی ئەیلول کۆنفرانسی 'ئاشتی سوریا'ی لە شاری ئیسته‌نبوڵ ئەنجامدا و بێجگە لە نوێنەری کوردی ڕۆژئاوای کوردستان نوێنەری هەموو لایەنەکانی سوریا بانگهێشتکرابوون.\nهەرچەندە بەرپرسانی جەهەپە ڕایانگەیاند، ئامانجی کۆنفرانسەکە کردنەوەی دەرگای چارەسەری قەیرانی سوریایە، بەڵام نوێنەری بەڕێوەبەرایەتی ڕۆژئاوا و باکوور و ڕۆژهەڵاتی سوریا کە نوێنەرایەتی 35%ی خاکی سوریا دەکات، لە کۆنفرانسەکەدا فەرامۆش کرابوو.\nبەشداربووانی بیانی و ناوخۆی تورکیا لە کۆنفرانسەکەدا ڕایانگەیاند، هیچ دەستپێشخەریەک بۆ چارەسەری قەیرانی سوریا به‌بێ بەشداری کورد و نوێنەرانی هەسەدە و یەپەگە سەرکەوتوو نابێت.\nسوچی و ئه‌ستانه چارەسەر نین\nستیڤن دە ویڵد نوێنەری ناوەندی کاروباری تورکیا لە یەکێتی ئەوروپا بەشداری لە کۆنفرانسەکەدا کرد و ڕایگەیاند، یەکێتی ئەوروپا پارەیەکی زۆری بۆ سوریا سەرف کردووە. 97%ی ئەو پارەیەی بۆ سوریا تەرخان كراوه هەمووی خەرج کراوه، بەو بودجەیە یارمەتی تورکیا و وڵاتانی دیکەی دراوسێیان داوە. بەڵام دانوستانه‌كانی ئه‌ستانە و سووچی نەبوونە چارەسەر. ئەو وڵاتانەی بەشداری لە سووچی و ئه‌ستانەدا دەکەن، پێویستە حکومەتی سوریا و پێکهاتەکانی تر لەبیرنەکەن.\nسوریا بوو بە ئەزموون\nئیڤان ستاردوبتسیڤ پسپۆڕی پەیوەندیەکانی تورکیا و سوریا کە لە ڕووسیاوە بەشداری لە کۆنفرانسەکەدا کردبوو، پشتگیری لە سیاسەتەکانی ڕووسیا کرد و ڕایگەیاند، سوریا بۆ هەموو وڵاتانی جیهان بوو بە ئەزموون. ٨ ساڵە شەڕێکی گەورە لە سوریا بەڕێوەدەچێت. لەو شەڕەدا ڕووداوی زۆر دڵتەزێن ڕوویاندا و لایەنەکان باجی زۆریان دا.\nلە ساڵی ٢٠١١ تا ساڵی ٢٠١٧ و تا ده‌گاته کۆتاییهێنان به داعش و چەسپاندنی ئاشتی، هیچ هەنگاوێک نەنرا. بەو هۆیەوە ڕووسیا بووه لایەنێکی شەڕەکە، به‌ڵام لە ئێستادا پێویستی بە ئاشتیە. ڕووسیا ده‌یه‌وێت پرۆسەی ئه‌ستانه فراوان بکات.\nخەڵکی عێراق ئاگادارن کە تورکیا پشتگیری لە داعش کردووە\nئاکیل عەباس مامۆستای زانکۆی ئەمریکی لە سلێمانی کە بۆ کۆنفرانسەکە بانگهێشتکرابوو ڕایگەیاند، هیچ عێراقییەک پشتگیری لە ڕژێمی سوریا ناکات. وتی، "گەلانی عێراق باش دەزانن ژیان لەگەڵ ڕژێمی سوریا ژیانێکی چۆنە. پیویست ناكات هیچ کەسێک باس لە ڕژێمی بەعس بکات. زۆر گروپی جیاواز لە سوریا هەن، هەر یەکەو شەڕ بۆ لایەنێك دەکات. خەڵکی عێراق ئاگادارن کە تورکیا پشتگیری لە داعش کردووە.\nپێویستە هێزەکانی سوریای دیموکرات بەشداری لە پڕۆسەی چارەسەریدا بکەن\nپڕۆفیسور ئاستین هۆلمیس مامۆستای زانکۆی هارڤاردی ئەمریکا لە کۆنفرانسەکەدا پشتگیری تەواوی لە هێزە کوردیەکانی سوریا کرد و ڕایگەیاند، پێویستە هێزەکانی سوریای دیموکرات لە کۆبوونەوە و دانیشتنە نێودەوڵەتیه‌كانی تایبه‌ت به چارەسەری کیشەی سوریا به‌شداربن. وتی، "35%ی خاکی سوریا لەدەستی شەرڤانانی هێزەکانی سوریای دیموکراتدایە. چەندین ساڵە داعش بووەتە بەڵای سەری گەلانی ناوچەکە. تا ئێستاش شانه‌ی نووستووی داعش هەن.\nتا ئێستاش لە سوریا وعێراق هێرشەکانی بەردەوامە. هەزاران ئەندامی داعش لای هه‌سه‌ده دیلن. من خۆم سەردانی باکووری سوریام کرد و بەچاوی خۆم بینیم كه هەسەدە بە تەنها هێزی کورد نییە. لە ناو هەسەدەدا ئەندامی هەموو نەتەوەکان هەن. هه‌سه‌ده نوێنەرایەتی هەموو نەتەوەکان دەکات و نیوەی فەرماندەکانی ئەوروپین. پێویستە بەشداریان پێبکرێت و قەیرانی سوریا بە ئاشتیانە چارەسەر بکرێت.\nتورکیا بە هۆی سیاسەتی هەڵەوە هەموو مانگێک ٢٠٠ ملیۆن لیرە خەرج دەکات\nحیکمەت چەتین سەرۆکی پێشووتری په‌رلەمانی تورکیا و وەزیری پێشووتری دەرەوەی تورکیا لە کۆنفرانسەکەدا ڕه‌خنه‌ی له ئاکەپه گرت و ڕایگەیاند، ئاکەپە لە سیاسەتی سوریادا لە سەره‌تادا هەڵەی کرد، لە ئێستادا ٤ ملیۆن پەنابەری سوری لە تورکیا دەژین و هەموو مانگێک تورکیا ٢٠٠ ملیۆن لیرە دەداتە پەنابەران.\nمه‌ترسیه‌كانی كشانه‌وه‌ی ئه‌مریكا لە عێراق\nفۆتۆگرافەرێكی عێراقی دۆکیومێنتی سەردەمی زێڕین بڵاو دەكاتەوە\nئایا کازمی وەک سەدام حسێنی پێدەكرێت؟\nشه‌ڕى به‌ده‌ستهێنانى كورسى وه‌زاره‌تى نه‌وت گه‌رمه\nداعش لەسەر ئێزیدییەکان دادگاییده‌كرێت\nگفتوگۆی ستراتیژی نێوان ئەمریکا و عێراق: لەبارەی بەرژەوەندی و پێشبینییەکانەوە


به‌رده نه‌یزه‌كێك پیاوێك ده‌وڵه‌مه‌ند ده‌كات – Knwe.org\nسەرەکی » زانست » به‌رده نه‌یزه‌كێك پیاوێك ده‌وڵه‌مه‌ند ده‌كات\nبه‌رده نه‌یزه‌كێك پیاوێك ده‌وڵه‌مه‌ند ده‌كات\nله ویلایه‌تی میشیگانی ئه‌مریكا پیاوێك به ڕێكه‌وت و به هۆی به‌رده نه‌یزه‌كێكی بچووكه‌وه ده‌وڵه‌مه‌ند ده‌بێت.\nپیاوێكی خه‌ڵكی ناوچه‌ی ئه‌دمۆر له ویلایه‌تی میشیگان له‌ساڵی 1988ه‌وه كێلگه‌یه‌كی بچووك ده‌كرێت كه خانوویه‌كی بچوكیشی له‌گه‌ڵدایه و ماوه‌یه‌كی زۆر تێیدا نیشته‌جێ ده‌بێت.\nئه‌و پیاوه به ڕێكه‌وت به‌ردێك ده‌بینێت كه ماوه‌ی ده‌یان ساڵه ده‌یخاته به‌رده‌رگای یه‌كێك له ژووره‌كان و سه‌رنجی ڕاده‌كێشێت، ئه‌ویش دوای ئه‌وه‌ی ده‌نگۆی ئه‌وه بڵاو ده‌بێته‌وه كه هه‌ندێك كه‌س به بڕی ده‌یان هه‌زار دۆلار ئه‌و به‌رده نه‌یزه‌كانه ده‌فرۆشن كه ساڵی ڕابردوتر كه‌وتووته خواره‌وه له‌و شارۆچكه‌یه.\nبه گوته‌ی ڕۆژنامه‌نووسان پیاوه‌كه به‌رده‌كه ده‌بات بۆ یه‌كێك له هاورێكانی به ناوی (مونالیزا سیربیسكو) كه مامۆستای زانكۆیه‌و پسپۆڕی زانسته‌كانی زه‌وی و به‌رگه‌هه‌وایه بۆ ئه‌وه‌ی پشكنینی بۆ بكات.\nدواتر ده‌یبه‌نه ناوه‌ندی سمیشونیانی ئه‌مریكیی بۆ فێركردن‌و توێژینه‌وه به‌مه‌به‌ستی هه‌ڵسه‌نگاندنی به‌رده‌كه و ده‌رده‌كه‌وێت ئه‌و به‌رده‌ی چه‌ندین ساڵه به بێباخی ده‌خرێته به‌رده‌رگای یه‌كێك له‌ژووره‌كان به‌ردێكی نه‌یزه‌كیی پڕبایه‌خه.\nپاشان ناوه‌نده‌كه له‌رووی زانستییه‌وه ده‌یسه‌لمێنێت به‌رده‌كه به‌ردێكی نه‌یزه‌كییه و پێكهاته‌كه‌شی بریتییه له ئاسن و نیكڵ و نرخی به‌رده‌كه‌ش به 100 هه‌زار دۆلار مه‌زه‌نده ده‌كه‌ن.\nبه‌رده‌كه ڕه‌وانه‌ی زانكۆی میشیگان ده‌كرێت بۆ زیاتر توێژینه‌وه له‌باره‌یه‌وه پاشان له‌و ناوه‌نده دوای توێژینه‌وه‌ی ته‌واو ده‌گه‌نه ئه‌و ده‌ره‌نجامه‌ی ئه‌و به‌رده یه‌كێكه له پاشماوه‌كانی ئه‌و نه‌یزه‌كه‌ی له سه‌رده‌مێكی زۆر كۆندا له‌و ناوچه‌یه‌ی ئه‌مریكادا داوییه‌تی به زه‌ویدا و كێشه‌كه‌ی(22.5) ره‌تڵه و شه‌شه‌مین به‌ردی گه‌وره‌یه له نێو ئه‌و 12 پارچه به‌رده نه‌یزه‌كییه‌ی تا ئێستا له میشیگان دۆزراونه‌ته‌وه.\nدواجاریش ئه‌و پیاوه‌ی به‌رده‌كه‌ی هه‌بوو بووه خاوه‌نی 100 هه‌زار دۆلار .\nسه‌رچاوه: Sky news\nنه‌شته‌رگه‌ریی قەیسەری ده‌بێته هۆی ئۆتیزم\nفه‌ره‌نسا : داهێنانی ده‌ستكێشێك بۆ خاوه‌ن پێداویستییه تایبه‌ته‌كان\nخستنه‌ڕووی (گالاكسی فۆڵد)ی راگرت\nدارستانه‌كان گرنگن بۆ راگرتنی هاوسه‌نگی ژینگه‌ی مرۆڤایه‌تی\nنموونه‌ش دارستانه‌كانی ئەمازۆن نه‌وزادی موهه‌ندیس* به‌شی دووەم •مه‌ترسیه‌كانی سه‌ر ئه‌م ...


گڵۆڵەی بەرهەم ساڵح كەوتە لێژیی هەڵەی ستراتیژی خۆی‌و بەربەرەكانی نەیارەكانی بەمڕۆژەیان گەیاند – WTARIKURD\nرەنگە هەموو كەسێك لەناوەڕۆكی پەیامەكەی شاناز ئیبراهیم ئەحمەد تێگەیشتبێت تەنها بەرهەم ساڵح نەبێت، چونكە جێگرەكەی تاڵەبانی ئەمجارەش لەقورسایی بەرامبەرەكەی تێنەگەیشت‌و چووە ململانێیەكەوە كە چاوەڕێی دۆڕانی لێدەكرا .\nبەر لەوەی یەكێتی كاندیدەكەی بۆ پۆستی سەرۆك كۆماری عێراق یەكلا بكاتەوە شاناز ئیبراهیم ئەحمەد خوشكی خانمی یەكەمی یەكێتی‌و لێپرسراوی ناوەندی رێكخستنی دەرەوەی یەكێتی وتی “پۆستی سەرۆك كۆمار بۆ كەسێك نابێت كە لەرۆژانی تەنگانەدا پشتی لەیەكێتی كردبێت”.\nشاناز بێئەوەی ناوبهێنێت هەموو كەس دەیزانی كە ئەو قسەیەی لەگەڵ بەرهەم ساڵحە، چونكە ماڵی تاڵەبانی پێیانوایە لەكاتی هەڵبژاردنەكانی 30ی نیساندا بەرهەم ساڵح پشتی لەیەكێتی كردووەو ئێستا نابێت ئەو بەری رەنج‌و ماندووبوونی كەسانی تر بخوات .\nبەرهەم ساڵح‌و هاوكارەكانی لەمەكتەبی سیاسی رەنگە كاتی زیاتریان بوێت بۆ ئەوەی تێبگەن ئەم رۆژگارە لەناو یەكێتیدا قسەی ماڵباتی تاڵەبانی دەخوات‌و ئۆرگانەكانی تر بەمەكتەبی سیاسیشەوە شوێنیان لەق بووە ، هیچ بڕیارێكیش لەناو یەكێتیدا نایەتە بەرهەم هەتا بەفیلتەری ماڵی تاڵەبانیدا نەڕوات .\nهەڵە ستراتیژییەكانی بەرهەم ساڵح\nبەرهەم ساڵح جێگری سكرتێری گشتی یەكێتی لەژیانی سیاسی خۆیدا سەركەوتن‌و نوشوستی زۆری هاتووەتە رێ، ئەو سەركردە تەمەن 54 ساڵە ژیانی سیاسی خۆی لەناو یەكێتی لەكۆتایی 1976 وەك كادیرێكی سادە دەستپێكرد تا لەكۆنگرەی پێشووی یەكێتیدا گەیشتە لوتكەی كاری حیزبایەتی‌و لەگەڵ كۆسرەت رەسوڵدا بوونە جێگری تاڵەبانی، لەسەر ئاستی ئیداریش سەرۆكایەتی حكومەتی یەكێتی‌و حكومەتی یەكگرتووی هەرێمی وەرگرتووەو لەبەغداش هەتا جێگری سەرۆك وەزیران هەڵكشاوە .\nلەدوای نەخۆشكەوتنی تاڵەبانییەوە گڵۆڵەی بەرهەم ساڵح كەوتە لێژیی‌و لەچەندین ئەزموونی یەك لەدوای یەكدا پاشەكشەی كرد، هەندێك لەوانە بەهۆی بەربەرەكانی زۆرەوە تیایدا سەركەوتوو نەبوو، هەندێكی تریشیان هەڵەكانی خۆی بەو ئەنجامەیان گەیاند، بەڵام لەپێش ئەو رێكەوتەشەوە بەرهەم ساڵح چەندین هەلی زێڕینی لەدەستداوە .\nلەساڵی 2006و چەند ساڵی دوای ئەویش كە نەوشیروان مستەفاو ژمارەیەك لەئەندامانی مەكتەبی سیاسی یەكێتی لەو حیزبە جیابوونەوە، بەرهەم ساڵح بەرەی “مام” تاڵەبانی هەڵبژاردو پێیوابوو ئەمە ئەو هەلە زێڕینەیە كە ئەو تیایدا دەبێتە ژمارەیەكی گەورەتر، بەڵام لەوە تێنەگەیشت نەوشیروان مستەفا كە سەری لەسیاسەتدا سپی كردووە بۆڕبۆڕێنی تاڵەبانی‌و گرووپەكەی پێنەكرا، ئیتر چۆن سەركردەیەكی تر دەتوانێت ئەو كارە بكات .\nبەرهەم ساڵح هەرچەندە گەیشتبووە پۆستی جێگری سكرتێری گشتی، بەڵام خوێندنەوەی بۆ ئەو حاڵەتە نەبوو كە لەگەڵ هەر دووركەوتنەوەیەكی تاڵەبانیدا ئەوەی ئەو بنیادی ناوە وەك سەهۆڵی سەر ئاوی لێدێت .\nئەوەی تائێستاش وەكو لەكەیەك لەسەر مێژووی سیاسی بەرهەم ساڵح هەژمار دەكرێت ئەوەیە كە لەكاتی رووداوەكانی 17ی شوباتی 2011 كاتێك ئەو سەرۆكی حكومەتی هاوبەشی پارتی‌و یەكێتی بوو، لەشارەكەیدا چەندین كەس بەدەستی هێزە چەكدارەكانی پارتی‌و یەكێتی شەهیدكران، بەڵام كوڕی شارەكە هەڵوێستی نەنواندو لەبری ئەوە سوپاس‌و پێزانینی بۆ چەكدارەكان نووسی، كە ئەمەش بەیەكێك لەهەڵە ستراتیژییەكانی ژیانی حیساب دەكرێت .\nدووركەوتنەوەی تاڵەبانی‌و سەرەو لێژیی بەرهەم ساڵح\nكاتێك لەناوەڕاستی كانوونی یەكەمی 2012 تاڵەبانی نەخۆشكەوت‌و دووركەوتەوە، زوو هەموو نهێنییەكانی پشتی پەردە بەدەركەوتن‌و ململانێی راستەقینەی نێوان بەرهەم ساڵح‌و هێرۆ ئیبراهیم ئەحمەد سەریهەڵدا .\nچەند هەفتەی یەكەم بەس بوو بۆ ئەوەی هەموو كەسێك تێبگات كە ئیتر جڵەوی یەكێتی بەدەست خێزانەكەی تاڵەبانییەوەیە نەك جێگرەكانی، لەو دەمەدا بەرهەم ساڵح نەك دەستی بەسەر یەكێتیدا نەدەڕۆیشت، بەڵكو نەیدەتوانی لەتەندروستی سكرتێرەكەشی دڵنیا بێت .\nرۆژان هات‌و رۆی یەكێتی گەیشتە یەكەم هەڵبژاردنی بێ تاڵەبانی، ئەنجامەكەی هەڵبژاردنی 21ی ئەیلول بەرێبەرایەتی مەكتەبی سیاسی فرەكوێخای یەكێتی كەمەرشكێن بوو، لەوە بەدواوە لەبری ئەوەی بەرهەم ساڵح لەگەڵ كۆسرەت رەسوڵدا خەریكی راستكردنەوەی باری لاری یەكێتی بن، كەچی ناوە ناوە نامەیەكیان بۆ مەكتەبی سیاسی یەكێتی دەنووسی‌و چاوەڕێی ئەوەبوون هێرۆ ئیبراهیم ئەحمەد دەسەڵاتیان بداتێ .\nبەرهەم ساڵح پێیوابوو لەكۆنگرەدا دەتوانن لایەك بەلایەكدا بخەن، بەڵام لەوە تێنەدەگەیشت لایەنی بەرامبەر هێشتا كەیفیان بەكۆنگرە نایەت‌و كاتی گرێدانی بەلەبار نازانن، لەوێش دیسان تەسلیمی ئەمری واقیع بووەوەو هەموو ئاواتی لەسەر ئەوە بنیادنابوو كە لەپلینیۆمەكەی تشرینی یەكەمی ساڵی رابردوودا رۆژی بەستنی كۆنگرە بسەپێنن .\nپلینیۆمە چارەكە سەعاتییەكە بەرهەم ساڵح خۆی رێبەرایەتی كردو لەوێش دەرگای گفتوگۆی داخست بۆ ئەوەی رەخنەو گلەیی‌و پێشنیارەكان لەكاتی بەستنی كۆنگرە لەكۆتایی كانوونی دووەمی 2014 باس بكرێت‌و پیلینیۆم شوێنی ئەوانە نییە .\nبەدەستووری ئاش لەخەیاڵێك‌و ئاشەوان لەخەیاڵێك یەكێتی رۆژی 31ی كانوونی دووەمی بێ بەستنی كۆنگرە تێپەڕاندو بەرهەم ساڵحیش خۆی لەو حیزبە زویر كرد، بەڵام لەو ماوەیەدا نەیتوانی بڕیارێكی یەكلاكەرەوە بدات، لەوكاتەی بڕیاری دەدا نەچێتە كۆبوونەوەكانی مەكتەبی سیاسییەوە، هەمانكات سەرۆكایەتی وەفدی دانوستكاری یەكێتی دەكرد بۆ پێكهێنانی حكومەت، ناوە ناوەش بۆ گەیاندنی ئەنجامی دانوستانەكان دەچووە كۆبوونەوەكانەوە .\nلەهەڵبژاردنی 30ی نیسانی رابردوو بەرهەم ساڵح خۆی لەدیمەنەكە دوورخستەوەو نەجمەدین كەریم‌و قوباد تاڵەبانی وەك رێبەری “هەستانەوەی یەكێتی ” دەركەوتن .\nبەرهەم ساڵح پێیوابوو یەكێتی بەو فرە دەنگی‌و بێ بەرنامەیەییەوە ئەنجامێكی باشتر لەوەی هەڵبژاردنی ئەیلول چاوەڕێی ناكات‌و نەیدەویست پشكی “شكستەكەی” بەربكەوێت، بەڵام نەیدەزانی چی لەژێر بەڕەكەدا هەیە .\nئەو ئەنجامەی یەكێتی كۆیكردەوە بۆ بەشێكی زۆری یەكێتییەكان‌و ئەوانەی دەرەوەی یەكێتیش مایەی باوەڕ نەبوو، خاوەنەكانی “هەستانەوەی یەكێتی” رایانگەیاند بەهۆی ئەوەی لەهەڵەكانی رابردوو تێگەیشتوون‌و پلانی تۆكمەیان داناوە بۆیە ئەو ژمارە زۆرەی كورسییان چنیوەتەوە، نەیارەكانیشی دەیانوت ئەو سەركەوتنە یەكێتی خۆی خاوەنی نییە، بەڵكو بە”ساختەو پشتیوانی ئیقلیمی” وەدەست هاتووە .\nهۆكاری بردنەوی یەكێتی هەرچییەك بووبێت بەرهەم ساڵح تیایدا شەریك نەبوو، بەوەش هەنگاوێكی گەورە هاتە دواوە، بەڵام لەو قۆناغەشدا بەرچاوی روون نەبوو كە بەنیازی چییەو وەك جاران هێلكەكان لەسەبەتەی ماڵی تاڵەبانیدا جێمابوون، كاتێك حكومەتیش پێكهات هەر لەدانانی جێگری سەرۆكی حكومەتەوە هەتا وەزیرەكان گوێ لەرای ئەو نەگیرا.\nدۆڕاندنی دوا گرەو\nلەناو یەكێتیدا بەرهەم ساڵح هەلێكی گەورەی لەبەردەستدا بوو بۆ ئەوەی وەك یەكێك لەجەمسەرە كاریگەرەكان بمێنێتەوە، ئەویش كاندیدكردنی بوو بۆ پۆستی سەرۆك كۆمار، بەڵام ئەم خواستە بەر دیواری ناڕازیبوونی ماڵی تاڵەبانی دەكەوت.\nماوەیەكی زۆر بوو بەرهەم ساڵح وەكو ئەو دەمە لەناو مەكتەبی سیاسیدا پشتیوانی بەدەست نەهێنابوو، بەجۆرێك هەندێ لەو ئەندام مەكتەب سیاسییانەی رۆژێك لەرۆژان نەیاری سەرسەختی بوون، ئەمڕۆ پاڵپشتییان دەكرد، بەڵام ئەوەی بڕیار بەدەست بوو مەیلی لەسەر كەسێكی تر بوو.\nبەرهەم ساڵح نەیتوانی لەو قۆناغەدا مانۆڕێكی سیاسی بكات‌و بەبێ خوێندنەوەی ورد شانی دایە بەر گرەوێك كە بردنەوەی ئاسان نەبوو، رازی بوو بەوەی مەكتەبی سیاسی یەكێتی دوو كاندیدی فەرمیی‌و یەكێكی نافەرمیشیان هەبێت .\nبۆ ئەوەی بەرهەم ساڵح بگاتە كورسییەكەی تاڵەبانی لەبەغدا پێویستی بەوە بوو كە دوو ململانێ بباتەوە، یەكەمیان لەگەڵ فوئاد مەعسوم، دووەمیشیان لەگەڵ نەجمەدین كەریم كە سەری ئەوسەری لێگرتبوو .\nبەكەمزانینی توانی ركابەرەكەی خستییە هەڵەیەكی گەورەوە، بێ ئەوەی دەنگی پەرلەمانتارەكانی یەكێتی مسۆگەر بكات‌و گەرەنتی دەنگەكانی پارتی‌و گۆڕان بەدەست بهێنێت، قەدەری سیاسی خۆی دایە فراكسیۆنە كوردییەكانی پەرلەمانی عێراق، ئەوانیش فوئاد مەعسومیان خستە پێشی .\nهەندێ لەوانەی لەبەرهەم ساڵحەوە نزیكن ئاماژە بەوە دەكەن كە ماڵی تاڵەبانی پێشوەختە ساقی‌و باقییان لەگەڵ پارتیدا كردووەو ئەو مەسەلەیەیان بەلادا خستووە، بەڵام بەرهەم ساڵح ئاگای لەمەحمودی بێ زەوا نەبووە .\nدۆڕاندنی ئەو گرەوە گورزێكی گەورەبوو بۆ ئایندەی بەرهەم ساڵح لەناو یەكێتیدا، ئیتر تێگەیشت كە ئەو خەیاڵەی بنیادی ناوە شوێنی خۆی ناگرێت .\nچی لەدەست دێت؟\nئێستا چەند سیناریۆیەك لەبەردەم بەرهەم ساڵحدا هەیە، یەكێك لەوانە مانەوەیەتی بەو بارەی ئێستاو دەبێت چاوەڕوانی كۆنگرەی داهاتووی یەكێتی بكات، كە بەهەموو پێوەرێك كۆنگرەی ماڵی تاڵەبانی دەبێت .\nسیناریۆیەكی تریان لەوەدا خۆی دەبینێتەوە كە بەپشتیوانی ژمارەیەك لەئەندامانی مەكتەبی سیاسی نەخشەرێگایەك بۆ ئایندەی خۆیان‌و یەكێتی بخەنەڕوو كە چانسی هەستانەوەیان بداتێ، بێگومان ئەمەشیان ئاسان نابێت بەو پێیەی لایەنی بەرامبەر سەنگ‌و قورسایی زیاترە .\nتاڵترین سیناریۆش جیابوونەوەیەكی لەیەكێتی یان بەپێكهێنانی هێزێكی تازە، یان بەوازهێنانی لەكاری سیاسی .\nئەم سیناریۆیەی دوایی تەباو ناتەبای زۆرن، ژمارەیەك لەئەنداما‌نی مەكتەبی سیاسی‌و كادیری پێشكەوتووی ئەو حیزبە كە پشتیوانی بەرهەم ساڵح دەكەن پێیانوایە یەكێتی موڵكی ئەوانەو نابێت “هەڵە”ی نەوشیروان مستەفاو هاوكارەكانی بكەنەوەو بۆ ماڵی تاڵەبانی جێبهێڵن .\nلەبەرامبەریشدا گرووپێكی تر پێیانوایە مادام لایەنەكانی ئۆپۆزسیۆن چوونەتە دەسەڵاتەوە‌و بەرهەم ساڵحیش پێگەیەكی جەماوەری بەهێزی هەیە، بۆیە چانسی ئەوەی هەیە هێزێكی جەماوەری بەرفراوان دروست بكات، لەناو ئەمانەشدا دەنگێك هەیە كە دەڵێت نە بەرهەم ساڵح نەوشیروان مستەفایەو نە بارودۆخەكەش وەك ئەو سەردەمە لەبارە كە گۆڕانی تیا دروست بوو، بۆیە ئەگەر شكست لەمەدا بەكراوەیی دەمێنێتەوە .\nلەهەموو بارێكدا ئەوەی دواجار بڕیار لەچارەنووسی سیاسی خۆی دەدات تەنها بەرهەم ساڵح خۆیەتی، یان ئەوەتا پلانێكی لەخەیاڵدایەو هەڵدەستێتەوە، یان ئەوەتا بەریتمەكەی جاران بەردەوام دەبێت‌و خوێندنەوە نادروستەكانی‌و ملكلانێی سەرسەختی نەیارەكانی گڵۆڵەی لێژتر دەكەنەوە .\nئەم راپۆرتە لەژمارە 31 گۆڤاری شار لەبەرواری 1/8/2014 بڵاوبووەتەوە .


هەسەدە ئاماری 47 رۆژی شەڕو پێكدادانەكانی عەفرینی بڵاوكردەوە - ئاوێنه\nیەك هەزارو 588 سەربازی سوپاو چەكداری گروپەكانی هاوپەیمانی توركیا كوژراون\nهەسەدە ئاماری 47 رۆژی شەڕو پێكدادانەكانی عەفرینی بڵاوكردەوە\nناوەندی راگەیاندنی هێزەكانی سوریای دیموكرات ئاشكرایكرد كە لەماوەی 47 رۆژی شەڕی عەفریندا یەك هەزار و 588 سەربازی سوپای توركیا و چەكداری گروپەكانی لایەنگری ئەو سوپایە كوژراون و 283 شەڕڤانیش شەهیدبون.\nئاوێنە: ناوەندی راگەیاندنی هێزەكانی سوریای دیموكرات، ئەمڕۆ(چوارشەممە) ئاماری شەڕو پێكدادانەكانی 47 رۆژی شەڕی عەفرینی بڵاوكردەوە.\nبەپێی ئامارەكە لەشەڕەكانی عەفریندا تا ئێستا 283 شەڕڤان لە ریزەكانی هێزەكانی سوریای دیموكرات شەهیدبون و لەڕێوڕەسمی ئاشكراو رەسمیدا بەخاك سپیردراون.\nئاماژەی بەوەشداوە كە بەهۆی هێرشە ئاسمانییەكان و تۆپباران و موشەكبارانی سوپای توركیا بۆ سەر ناوچە مەدەنییەكان بەپێی ئامارە رەسمییەكانی ئەنجومەنی تەندروستی كانتۆنی عەفرین تا ئێستا 651 مەدەنی برینداربون كە لەنێویاندا 87 منداڵ و 93 ژن هەن، هەروەها 227 هاوڵاتی مەدەنیش شەهیدبون كە 32 كەسیان منداڵن و 28ی دیكەیان ژنن.\nئامارەكە ئەوەشی خسۆتەڕو كە لەمیانی ئەو چالاكیانەی شەڕڤانان ئەنجامیانداون دڵنیابونەتەوە لەكوژرانی یەك هەزارو 588 سەربازو چەكداری سوپای توركیا و گروپەكانی لایەنگری ئەو سوپایە.\nهێمای بۆ ئەوەشكردوە سوپای توركیا لەو ماوەیەدا یەك هەزار و 26 هێرشی ئاسمانی ئەنجامداوەو بەشێوەیەكی هەڕەمەكی ناوچەكانی نیشتەجێبونی هاوڵاتیانی مەدەنی و وێستگەی ئاوی خواردنەوەو قوتابخانەكانی كردۆتە ئامانج. هەروەك لەڕێگەی هەلیكۆپتەریشەوە 56 هێرش و بە چەكی قورسیش 3 هەزار و 307 هێرشی هەڕەمەكی ئەنجامداوە.\nبەپێی ئامارەكە لەماوەی ئەو 47 رۆژەدا 643 شەڕو پێكدادانی راستەوخۆ لەنێوان شەڕڤانان و سوپای توركیاو گروپە چەكدارەكاندا رویداوە كە ئەنجامەكانیان زانراون و هەروەها 176 شەڕو پێكدادانیش كە ئەنجامەكانیان نەزانراون رویداوە.\nهەروەك لەو ماوەیەدا دو هەلیكۆپتەر كە یەكێكیان لەجۆری كوبرا و ئەویدیكەیان لەجۆری سكۆرسكی بوە خراونەتە خوارەوەو لەئەنجامیشدا 11 سەربازو ئەفسەری توركی كوژراون و دو فڕۆكەی بێفڕۆكەوانیش لەلایەن شەڕڤانانەوە خراونەتە خوارەوە.\nهەروەها 128 زرێپۆش و تانك و ئۆتۆمبێلی سەربازی تێكشكێنراون.


ڤیدیۆ: هه‌ڵكه‌وت زاهیر هاته ده‌نگ\n28/10/2021 ژمارەی بینراو 258\nنوێترین به‌رهه‌می هونه‌ری ئاوازدانه‌ر هه‌ڵكه‌وت زاهیر و چه‌ند گۆرانیبێژێك به‌ناوی" مەدرەسە" بڵاوبویه‌وه و به‌رهه‌مه‌كه‌ش كاردانه‌وه‌ی جیاوازی له‌سه‌ر دروست بوو و هه‌ندێك باس له‌وه ده‌كه‌ن هه‌ڵكه‌وت زاهیر سوكایه‌تی به خوێندن و مامۆستاوه كردوه و سه‌ندیكای هونه‌رمه‌ندانیش داوای ڕاگرتنی ئه‌م به‌رهه‌مه ده‌كات.\nدوای بڵاوبوونه‌وه‌ی نوسراوه‌كه‌ی سه‌ندیكای هونه‌رمه‌ندانی كوردستان کە ئاڕاستەی هەردوو وەزارەتی رۆشنبیری و پەروەردەی کردووە بۆ وه‌ستاندنی كلیپی مه‌دره‌سه ئاوازدانه‌ر هه‌ڵكه‌وت زاهیر هاته ده‌نگ و له‌ڕێی په‌یجی فه‌رمی خۆی له تۆڕی كۆمه‌ڵایه‌تی فه‌یسبووك ڕونكردنه‌وه‌یه‌كی بڵاوكرده‌وه.\nهه‌ڵكه‌وت زاهیر باس له‌وه ده‌كات به‌رهه‌مه‌كه ته‌نها ته‌نز ئامێز بووه و مه‌به‌ست لێی سوكایه‌تی كردن نه‌بووه به هیچ كه‌سێك و داواش ده‌كات ئه‌و هه‌ڵمه‌ته ڕابگیرێت كه ئامانج لێی ڕاگرتنی ئه‌م كلیپه‌یه.\nکلیپی "مەدرەسە" لەلایەن هەڵکەوت زاهیرەوە ئاوازی بۆ دانراوە و چه‌ند گۆرانیبێژێك بەشدارییان تێداکردوە، هەروەها نەوژین سۆران تێکستی گۆرانییەکەی نوسیوە و بڵند سۆرانیش کاری دەرهێنانی بۆ ڤیدیۆ کلیپەکە کردوە.


كارگه‌كانی جگه‌ره له‌هه‌رێم له‌ناوبران و ساڵانه بایی ملیۆنان دۆلار جگه‌ره هاورده ده‌كرێت.. ڕه‌سوڵ بۆسكێنی – Dengekan\nbyRasul Boskeni\tJanuary 10, 2022\tGeneral\nخاكی كوردستان خاكێكی نه‌رمان و به‌پیت و گونجاوه بۆ كشتوكاڵ، به‌پێی كات و سه‌رده‌م و پێویستی دانیشتوانه‌كه‌ی هه‌رچیان مه‌به‌ست بووبێ چاندوویانه‌و پێویستی خۆیان جێبه‌جێ كردووه، له‌بژێوی و گه‌شه‌كردنی ئابووری وڵات و لایه‌نی بازرگانی، به‌م پێیه له‌گه‌ڵ ناسینی تووتن، به‌پێی ڕێنمایی حكومه‌ت و به‌هۆی سوودو بڕشتی به‌رهه‌مه‌كه‌ی، خه‌ڵك ڕوویان له‌چاندن و به‌رهه‌مهێنانی تووتن كردووه، هه‌نارده‌كردن و نایابی به‌رهه‌می تووتنی كوردستان و داخوازی له‌سه‌ر به‌رهه‌مه‌كه‌ی، حكومه‌تی عیراقی گه‌یانده ئه‌و ڕایه‌ی زیاتر گرنگی به‌بواری تووتن بدات و ئاوڕ له‌ناوچه‌كه بداته‌وه، له‌به‌رئه‌وه حكو‌مه‌تی عیراق به‌پێویستی زانی كارگه‌ی جگه‌ره‌ی سلێمانی وه‌ك یه‌كه‌م كارگه‌ی پیشه‌سازی له‌ساڵی١٩٥١ به‌ردی بناغه‌ی دانرا، له‌سه‌ر شه‌قامی سالم، شوێنه‌كه‌ی له‌باشترین شوێنی سلێمانییه‌و تائێستاش هه‌ر به‌كارگه‌ی جگه‌ره ناوده‌برێت، كارگه‌كه ته‌واوكراو له١٩٦١ به‌رهه‌می جگه‌ره‌ی خسته بازاڕه‌وه، دواتریش كارگه‌ی جگه‌ره‌ی هه‌ولێر بنیات نرا، ڕۆژانه له‌كارگه‌ی جگه‌ره‌ی سلێمانی ده‌زگه‌كان به‌كارده‌خران و له‌هاتوچۆی كارمه‌ند جمه‌ی ده‌هات، بووه هۆی دابینكردنی هه‌لی كار بۆ سه‌دان خێزان، ڕۆژانه هه‌زارو٧٥٠ كارمه‌ند خه‌ریكی به‌رهه‌مهێنانی جگه‌ره بوون، كارگه‌ی جگه‌ره ڕۆژبه‌ڕۆژ له‌گه‌شه‌كردن دابوو، زۆرترین به‌رهه‌میان ده‌خسته‌بازاڕه‌وه، به‌رهه‌می هه‌ردوو كارگه‌ی جگه‌ره‌ی سلێمانی و هه‌ولێر له‌ساڵی1989 زیاتر له٧٢ ملیۆن گڵۆز جگه‌ره‌بووه، ئه‌مه‌ش بۆ ناوچه‌كه هه‌لێكی باش بوو، له‌گه‌ڵ به‌رهه‌مهێنانی جگه‌ره سه‌ره‌ڕای بواری پیشه‌سازی، كه‌رتی كشتوكاڵیش گه‌شه‌ی كرد.\nله‌كاتی خۆیدا كارگه‌ی جگه‌ره رۆڵی باشی بینی له‌بوژانه‌وه‌ی كه‌رتی كشتوكاڵی و ڕه‌خساندنی هه‌لی كار له‌ڕێگای بره‌ودان به‌زه‌وییه كشتوكاڵییه‌كان، به‌تایبه‌ت له‌چاندن و به‌رهه‌مهێنانی تووتن، به‌شێكی زۆری زه‌وی كشتوكاڵی سنووری پارێزگای سلێمانی به‌تایبه‌تی و هه‌رێم به‌گشتی توتنیان بۆ ئه‌و كارگه‌یه به‌رهه‌مده‌هێنا، به‌ڵام به‌هۆی گۆڕینی سیاسه‌تی پیشه‌سازی له‌كه‌رتی حكومییه‌وه بۆ كه‌رتی تایبه‌ت، حكومه‌تی هه‌رێمی كوردستان كارگه‌كانی جگه‌ره‌ی داخستن، سه‌رباری په‌كخستنی به‌رهه‌می جگه‌ره، كارمه‌نده‌كانی كارگه‌كه‌ش بوونه بارێكی قورس به‌سه‌ریه‌وه.\nبه‌رهه‌مه‌كانی كارگه‌ی جگه‌ره‌ی سلێمانی\nبه‌خستنه بازاڕی به‌رهه‌می یه‌كه‌مین كارگه‌ی جگه‌ره، سلێمانی ڕۆڵێكی گرنگی بینی له‌بواری پیشه‌سازی تووتن و بۆ ماوه‌یه‌كی زۆر پێشه‌نگایه‌تی له‌سه‌ر ئاستی پارێزگاكان تۆماركرد، كارگه‌ی جگه‌ره‌ی سلێمانی یه‌كه‌مین به‌رهه‌می خۆی به‌ناوی جگه‌ره‌ی (شعار) خسته بازاڕه‌وه، دواتریش هه‌ر له‌ژێر ئه‌و گۆرانكارییانه‌دا چه‌ندین ناوو جۆری تری جگه‌ره‌ی به‌رهه‌مهێنا، كه‌بریتی بوون له: (جگه‌ره‌ی غازی، جمهوری داڵ، سۆمه‌ری مقه‌با سپێشڵ، به‌غدای مقه‌با سپێشڵ، سۆمه‌رو به‌غداو پاكه‌ت ره‌قیشی هه‌بووه، رِانیه…هتد) له‌پاش راپه‌رینی گه‌لی كوردستان جارێكی تر هه‌وڵی بنیات نانه‌وه‌و خستنه‌گه‌رِی كارگه دراو یه‌كه‌مین به‌رهه‌می سه‌رده‌می حوكمرِانی كوردی به‌ناوی (سان) خسته‌بازاڕ. به‌رده‌وام نه‌بوونی كارگه‌ی ئیفلیج كرد، ئه‌گینا ده‌یتوانی به‌شداری دابین كردنی بڕێكی زۆر له‌مووچه‌ی فه‌رمانبه‌ران بكات.\nداخستنی كارگه‌كانی جگه‌ره‌ی هه‌رێمی كوردستان\nهه‌ردوو كارگه‌ی جگه‌ره‌ی هه‌ولێر و سلێمانی ده‌یتوانی باشترین به‌شداری بكات، له‌بوژانه‌وه‌ی وڵات و به‌گه‌ڕخستنی لایه‌نی ئابووری، له‌كاتێكدا كارگه‌ی جگه‌ره كرداری سووتاندن و كه‌مترین زیانی ژینگه‌ی نییه، كه‌چی به‌بیانووی پیسكردنی ژینگه‌و پێویست نه‌بوونی كارگه‌ی جگه‌ره، له‌بری بره‌ودان به‌كاری به‌رهه‌مهێنانی جگه‌ره، هه‌ردوو كارگه‌ی هه‌ولێرو سلێمانی داخران و له‌كار وه‌ستێنران، له 30/4/2002 كارگه‌كه‌ی جگه‌ره‌ی هه‌ولێر‌درا به‌كه‌رتی تایبه‌ت و له٣١/٣/٢٠١٣یش كارگه‌ی جگه‌ره‌ی سلێمانی كرایه دیاریی ناسناوی پایته‌ختی ڕۆشنبیری، به‌مه‌به‌ستی كردنه‌وه‌ی سه‌نته‌رێكی كولتووری له‌پایته‌ختی ڕۆشنبیری، خاوه‌ندارێتی كارگه‌ی جگه‌ره‌ی سلێمانی له‌وه‌زاره‌تی بازرگانی و پیشه‌سازی گواسته‌وه بۆ وه‌زاره‌تی ڕۆشنبیری و لاوان.\nئه‌و بڕیاره‌ی حكومه‌ت له‌داخستنی كارگه‌كانی به‌هه‌مهێنانی جگه‌ره له‌كاتێكدایه كارگه‌ی جگه‌ره یه‌كێكه له‌پڕداهاتترین كارگه پیشه‌سازییه‌كانی دنیا، به‌رهه‌مهێنانی جگه‌ره به‌هیچ جۆرێك زیان ناكات، وه‌ك ده‌گوترێ ئه‌گه‌ر به‌رهه‌می زێڕ١٠٠% قازانجی بێت، ئه‌وا به‌رهه‌می تووتن و جگه‌ره ٥٠٠%ی قازانجه.\nبه‌هه‌ندنه‌گرتن و داخستنی كارگه‌كانی جگه‌ره، به‌رهه‌مهێنانی تووتنیشی به‌یه‌كجاری له‌ناوبردو بووه هۆی شكستی به‌رهه‌مهێنانی تووتنی كوردستان و په‌كخستنی كه‌رتی كشتوكاڵ و بێكارمانه‌وه‌ی هه‌زاران جوتیار و شكستی به‌رهه‌مهێنانی جگه‌ره‌ی ناوخۆ، سه‌ره‌ڕای كێشه‌ی ته‌ندروستی، جگه‌له زیانه‌كانی داخستنی كارگه‌كانی جگه‌ره‌ی هه‌رێم، ئێستا ساڵانه بایی ملیۆنان دۆلار جگه‌ره له‌ده‌ره‌وه هاورده ده‌كرێت، كاتێ كوردستان خاوه‌ن كارگه‌و به‌رهه‌مهێنانی تووتن بوو، بڕێكی كه‌می پاره‌كه‌ی بۆ هاورده‌ی جگه‌ره ده‌ڕۆیشته ده‌ره‌وه، به‌ڵام ئێستا ڕۆژانه له‌سنووره‌كان به‌لێشاو پاكه‌ت دێته كوردستانه‌وه، جگه‌ره‌ی تێكه‌ڵ به‌ماده‌ی كیمیایی و نه‌پشكنراو هاورده‌ی كوردستان ده‌كرێت، ده‌كرا حكومه‌تی هه‌رێم گرنگی زیاتر به‌و كارگانه بدات و به‌رهه‌می ئه‌و كارگانه له‌بووژاندنه‌وه‌ی ژێرخانی ئابووریدا كه‌ڵكیان لێ وه‌ربگیرێت.\nهه‌رێمی كوردستان و باشترین جۆری تووتن\nبێگومان هه‌رێمی كوردستان خاوه‌نی باشترین تووتن و جۆری ئه‌و تووتنه‌ی له‌كوردستان به‌رهه‌م هاتووه، سه‌رتۆپی تووتنه‌كانی دنیابووه، به‌هۆی گه‌ڵای بۆندارو سروشتی وه‌ك تووتنێكی ناوازه ناسراوه. به‌پێی زانیارییه‌كان باشترین تایبه‌تمه‌ندی تووتنی كوردستان تێكه‌ڵ نه‌بوونی به‌ماده‌ی كیمیایی، پسپۆڕانی تووتنی سه‌رسام كردووه، چونكه تووتنی به‌رهه‌م هاتووی پێشووی كوردستان، هیچ ماده‌یه‌كی كیمیایی و ناكیمیایی له‌گه‌ڵیدا ناتوێته‌وه، به‌م پێیه زیانی كه‌متره له‌و جگه‌رانه‌ی ماده‌ی كیمیایییان له‌گه‌ڵ تێكه‌ڵ كراوه‌و ئێستا له‌بازاڕه‌كانی كوردستان ده‌فرۆشرێن.\nبێگومان سه‌رچاوه‌كانی ئابووریی وڵات زۆرن و له‌م ڕووه‌وه تووتن كۆڵه‌گه‌یه‌كی پته‌وه، به‌تایبه‌ت كه‌كوردستان كه‌شوهه‌وایه‌كی له‌باری بۆ چاندنی تووتن هه‌یه، ئێستا كه‌ته‌نگژه‌ی دارایی حكومه‌تی هه‌رێمی كوردستانی به‌جۆرێك ده‌سته‌وه‌ستان كردووه، پێدانی مووچه‌ی فه‌رمانبه‌رانی بۆ سه‌خته، ئاوڕدانه‌وه له‌كه‌رتی كشتوكاڵ و بڕه‌ودان به‌به‌رهه‌می تووتن، جگه‌له دابین كردنی هه‌لی كار بۆ هه‌زاران جوتیارو كرێكارو فه‌رمانبه‌ر، ده‌كرێت له‌بنیاتنانه‌وه‌و پته‌وكردنی ژێرخانی ئابووریی پشتی پێ ببه‌سترێ و كارگه‌كانیشی وه‌گه‌ڕ بخرێته‌وه.\nPrevious ناوی کتێب:جەنگ لەگەڵ مەرگ و ژیاندا.. نووسینی: ئەحمەد کامەران\nNext تۆنی بلێر و قاسم سولەیمانی تاوانبارن نەک پاڵەوان.. نوری بەشیر


“ژماره‌ی شه‌هیده‌كانی عه‌فرین بۆ 160 كه‌س به‌رزده‌بێته‌وه” - ئاوێنه\n“ژماره‌ی شه‌هیده‌كانی عه‌فرین بۆ 160 كه‌س به‌رزده‌بێته‌وه”\nبه‌پێی دوایین ئاماری بەڕێوەبەرایەتی خۆجێی دیموکراتی هەرێمی عەفرین، ژماره‌ی شه‌هیده‌كانی عه‌فرین گه‌یشته 160 كه‌س.\nئاوێنه: ئه‌مرۆ هه‌ینی، بەڕێوەبەرایەتی خۆجێی دیموکراتی هەرێمی عەفرین، ئاماری قوربانییه‌كانی عه‌فرینی بڵاوكرده‌وه. به‌پێی ئاماره‌كه، لەماوەی 21 رۆژی رابردودا 160 مەدەنی کوژراون، لەنێویاندا 26 منداڵ‌و 17 ژن هەن. هەروەها 395 کەسی دیکەش برینداربون.\nئه‌وه‌ش خرایه‌رو كه 21 رۆژە عەفرین روبەڕوی هێرشی دوژمنکارانەی تورکیاو هاوپەیمانەکانی بۆتەوە، ئامانج لەهێرشەکانی تورکیاو هاوپەیمانەکانی، داگیرکردنی ناوچەکەو لەناوبردنی بەشێك لەگەلی سوریاو گۆڕینی دیموگرافیای ناوچەکەیە.\nبەڕێوەبەرایەتی خۆجێی دیموکراتی هەرێمی عەفرین راشیگه‌یاند، تورکیا هەمو جۆرە چەکێکی قەدەخەکراوی نێودەوڵەتی لەبۆردومانکردن‌و تۆپبارانکردنی ناوچەکەدا بەکاردێنێت، ئەمەش بۆتە هۆی وێرانکردنی ژمارەیەکی زۆر لەگوندەکانی ناوچەکە، ئەوە جگە لەبۆردومانکردنی ژمارەیەک لەگەڕەکەکانی عەفرین.


تەقینەوەیەک لەناو بارەگای هێزەکانی حەفتا روویدا - پرس میدیا\nHome Unlabelled تەقینەوەیەک لەناو بارەگای هێزەکانی حەفتا روویدا\nتەقینەوەیەک لەناو بارەگای هێزەکانی حەفتا روویدا\nپرس میدیا 10/04/2020 11:26:00 am\nپێش نیوەڕۆی ئەمڕۆ یەکشەممە ٤ی تشرینی یەکەمی٢٠٢٠ تەقینەوەیەک لەناو بارەگای هێزەکانی حەفتا لە ناوچەی تاسڵوجەی شاری سلێمانی روویدا.\nتەقەینەوەکە لە کۆگایەکی لیوای ١٤٠ سەربە هێزەکانی ٧٠ لە سلێمانی روویدا، وتەبێژ و لێپرسراوی راگەیاندنی فەرماندەیی یەکەی ٧٠ لە کۆنگرەیەکی رۆژنامەوانییدا دەربارەی تەقینەوەکە رایگەیاند، تا ئێستا هۆکارەکەی نادیارە و زیانی گیانیشی لێ نەکەوتووەتەوە.\nئەحمەد لەتیف وتەبێژی فەرماندەیی هێزەکانی ٧٠، رایگەیاند "ئەم بەیانییە کاتژمێر ١٠:٥٠ خولەک، تەقینەوەیەک لە کۆگایەکی بچووکی ئێمە روویداوە کە تەنها تەقەمەنی تێدایە، ئەو تەقەمەنیانەش زۆرینەیان لەوانەن کە بەکار نایەت و شیاونین بۆ بەکارهێنان".\nوتیشی: "لە تەقینەوەکەدا هیچ زیانێکی گیانی نەبووە تەنها یەک پێشمەرگە لە میانی دوورکەوتنەوە لە رووداوەکە کەوتووە و قاچی بریندار بووە، یەک دوو ئوتومبیلیش بەهۆی ئاگرەکەوە سووتاون و هیچ زیانێکی دیکەمان نییە، زیانەکان تەنها سووتانی کۆگاکە و ئەو پووش پاوانەیە کەبەهۆی رووداوەکەوە سووتاون".\nدەربارەی هۆکاری تەقینەوەکە عەمید ئەحمەد لەتیف وتی: "هۆکارەکەی تا ئێستا نازانرێت چییە، لیژنەی لێکۆڵینەوەمان پێکهێناوە هەرکات گەیشتینە ئەنجامێک بە ئاشکرا رایدەگەینین کە هۆکاری تەقینەوەکە چی بووە".\nلێپرسراوی راگەیاندنی فەرماندەیی یەکەی 70 دەربارەی ئەو تەقەمەنیانەی لەو کۆگایەدا بوون کە تەقینەوەکەی تێدا روویداوەگوتی: "هەموو تەقەمەنییەک ماوەیەکی رێپێدراوی هەیە بۆ بەکارهێنان کە لەو ماوەیە تێپەڕی دەخرێتە لاوە و بەکارناهێندرێت، ئەو کۆگایەی ئەمڕۆ تەقینەوەکەی تێدابووە لەو تەقەمەنیانەی تێدایە".\nوتیشی: "لە هەر شوێنێک تەقەمەنی هەبێت ئەگەری ئاگرکەوتنەوە و ئەم جۆرە رووداوانە هەیە".\nBy پرس میدیا at 10/04/2020 11:26:00 am


هەوڵ دەدرێت تەمەنی خانەنشینیدا گۆڕانکاریی تێدا بکرێت\nنەتەوە | 15:49:20 2019-07-11 | (163) جار خوێندراوەتەوە\nدارایی عیراق لەبارەی كەمكردنەوەی ژمارەی فەرمانبەرانەوە روونكردنەوە دەدات و پەرلەمانتارێکیش رایدەگەیەنێت: "هیچ هەوڵێك بۆ كەمكردنەوەی ژمارەی فەرمانبەران لە ئارادا نییە، بەڵام لە داهاتوودا كار لەسەر ئەوە دەكەن كە تەمەنی خانەنشینی كەم بكەنەوە".\nد. حەنین قەدۆ ئەندامی لیژنەی دارایی لە ئەنجومەنی نوێنەرانی عیراق رایگەیاندووە: هیچ هەوڵێك لەئارادا نییە بۆ كەمكردنەوەی ژمارەی فەرمانبەران لە عیراق و ئەو دەنگۆیانەش کە لەوبارەیەوە بڵاودەکرێنەوە دوورن لە راستییەوە.\nلەو رووەشەوە بە ئێس ئێن ئێن-ی وتووە: "ئێستا عیراق بەدەست كێشەی بێكاریی و هەژارییەوە دەناڵێنێت، لە دۆخێكی وادا ناکرێت ئەنجومەنی نوێنەران بیر لەوە بكاتەوە کە داوای كەمبكردنەوەی ژمارەی فەرمانبەران بكات، لەكاتێكدا فەرمانبەرانی دەوڵەت لە دامودەزگاندا ئامادەییان هەیە و ئیشوكارەكانیان جێبەجێ دەكەن".\nراشیگەیاندووە: ژمارەیەكی زۆر لە فەرمانبەران كە تەمەنیان گەیشووەتە (60) ساڵ خوازیاری خانەنشین بوونی پێشوەختە دەكەن، بۆیە وەک نوێنەران لە داهاتوودا هەوڵی ئەوە دەدەن كە تەمەنی خانەنشینی كەم بكەنەوە.


چالاکییە تەبلیغییەکانی تێکۆشەرانی دێموکرات لە ناوخۆی وڵات بەردەوامە\n11:15 - 3 رێبەندان 2718\nکوردستان میدیا: لە درێژەی کار و چالاکییەکانی تێکۆشەرانی دێموکرات بەبۆنەی دووی ڕێبەندان لە چەندین شار و شارۆچکە و گوندی کوردستان چالاکی بەرینی تەبلیغی بەڕێوە چوو.\nبەپێی هەواڵی گەیشتوو بە ماڵپەڕی کوردستان میدیا، بەشێک لە ئەندامانی حیزب لە شارەکانی کرماشان و شائاباد بە ناردنی پەیامی تەسویری پیرۆزبایی خۆیان لە هەموو گەلی کورد کردووە.\nهەروەها تێکۆشەرانی گەل ڕێکەوتی ١ی رێبەندان لە شەهرەکی نایسەر، شەهرەک حەسەن ئاباد، شەهرەک زاگرۆس، گەڕەکی حاجیاوا، کانی کووزەڵە، عەباساوە، نەبوەت، بەهاران، میدان ئێقباڵ، ویلاشار، پێنجی ئازەر، بێعسەت، کەمەربەندی٢٥، فەیزاوە، دەور میدان، سیرووس، مەیدان مادەر، سێ ڕێیانی جەهاد، دگەران، پولیسرای قەدیم، گرێزە، جادەی بەهەشت محەممەدی، پارک محەممەدی، قشلاق، ترمیناڵ گەورە، مەیانبار و ١٢ی فەروەردین تراکت و پووستێرو شیرینی بڵاو کراوەتەوە\nلەلایەکی دیکەشەوە شەوی ٢ی رێبەندان لە گوندەکانی نزاز، گوندی تەنگیسەر، گوندی نییەر، گوندی شیان، گوندی تەوریوەر،گوندی مێراو لە نێو ماڵاندا شیرینی بڵاو کراوەتەوە، تەقەی خۆشی کراوە ،ئاور کراوەتەوە ، بەهەزاران تراکت وپوستێر بڵاو کراوەتەوە.\nپێشمەرگەکانی شار لە مەهابادی شاری قازییان بە بەڕێوەبردنی ڕێوڕەسمێکی تایبەت کە تێیدا ئاڵای سێ ڕەنگی کوردستان، جامانە و تراکتە پێوەندیدارەکان بە دووی ڕێبەندان ڕازێنەرەوەی جێژنەکەیان بوو، پەیمانیان لەگەڵ حیزبی دێموکرات نوێ کردەوە کە تا سەر وەفادار بە ئارمان و ئارمانجەکانی حیزب و کۆمار دەمێننەوە. هەروەها لە پردی تەپەی قازی بە هەڵدانی یوبیلی زێڕینی حیزبی دێموکراتی کوردستانی ئێران، بوونە مایەی دڵخۆشی خەڵکی ئەم شارە.\nلەلایەکی دیکەوە ڕۆژی ٢ی ڕێبەندان ئەندامانی حیزب لە دەماوەندی تاران بەشێوەیەکی کەموێنە و بەربڵاو تراکتی تایبەت بەم ڕۆژەیان بڵاو کردەوە؛ هەر هەمان ڕۆژ تێکۆشەران و دڵسۆزانی حیزب لە ئاوایی ئەوێهەنگی مەریوان وەفاداری خۆیان بە ڕێبازی پیشەوا نیشان دایەوە. هەروها ئەندامان و لایەنگرانی حدکا بە بۆنەی ۲ی ڕێبەندان ساڵڕۆژی دامەزرانی کۆماری کوردستان لە ناو شاری تاران چالاکی تەبلیغاتیان بەرێوەبرد کە بریتی بوو لە نووسینی درووشم و بڵاوکردنەوەی پوستێری تایبەت بە ۲ی ڕێبەندان. ئەو شوێنانە بریتی بوون لە:میدانی ئینقلاب، ـمیدانی ئینقلابی جنووبی، میدانی ئینقلابی شمالی. میدانی ئینقلاب بەرانبەر پارکی لالە.\nپێشمەرگەکانی شار لە سەقزی ١١ ئەستێرە بە بڵاوکردنەوەی سەدان تراکت و پووستێری تایبەت بە ساڵڕۆژی دامەزراندنی کۆماری کوردستان لە گەڕەکەکانی حاجیاوا، سیلۆ، نەشمیلان، شەقامی ئۆستاد شیرازی(کوشتارگا)، تەپەی شافێعی، شەقامی روودەکی، شەقامی سەعدی، بەردبڕان، کەریماوا و هەندێ لە قوتابخانەکانی نێو شار وەفاداری خۆیان بە ڕێباز و مەکتەبی پیشەوای کوردان پیشان دایەوە.\nپۆلێک لە لاوانی وەفادار بە ڕێبازی شەهیدانی کوردستان لە نییەری سەربەرزی هەمیشە دێموکرات، جێژنێکی خنجیلانەیان بەم بۆنەوە بەڕێوە برد و بەڵینیان نوێ کردۆتەوە کە تا سەرکەوتن واز لە خەبات ناهێنن. هەروەها شەوی ۲ی ڕێبەندان لەشاری مەریوان و لەو شوێنانە کاری تەبلیغی کراوە: مەحەلەی "سردۆشییەکان، گەڕەکی "بهاران و شەهرەک نەورۆز.\nڕۆژی ڕابردوو پیشمەرگەکانی کوردستان لە شاری بۆکان لە سەر جاددەی بۆکان – میاندوئاو بە هەڵکردنی ئاڵای سێ‌ڕەنگی کوردستان، یادگاری بەجێماوی کۆمار بوونە مایەی دڵخۆشی خەڵک و ڕێبواران کە بەوتەی هەواڵنێری کوردستان میدیا، بە سەدان ماشین کە لەوێوە تێپەڕیون بۆ سەیرکردن و وێنەگرتن لە ئاڵاکە لەسەر ئەم جاددە ڕاوەستابوون. هەروەها لە گەڕەکەکانی کوی فەرهەنگیان، بیمارستانی تازە، شۆهەدا، کەلهوڕاوا و نەساجی تراکتی تابەت بڵاو کرانەوە.


پلانێكی شیعه دژی كورد له حكوومه‌تی نوێی عێراق ئاشكرا ده‌بێت\n:: AM:04:03:10/12/2019 \nسه‌رچاوه‌یه‌كی سیاسی له به‌غدا ئاشكرای كرد، كه له‌لایه‌نه سیاسییه‌كانی شیعه ده‌یانه‌وێ پۆستی وه‌زاره‌تی دارایی و ئابووری عێراق له حكوومه‌تی داهاتووی عێراق له كورد وه‌ربگرنه‌وه و سه‌رجه‌میان ناڕه‌زاییان ده‌ربڕیوه له‌وه‌ی كه نابێ چیتر ئه‌و وه‌زاره‌ته به كورد بدرێته‌وه.\nئه‌و سه‌رچاوه‌یه به ماڵپه‌ڕی "بغداد الیوم"ی ڕاگه‌یاندووه، كه لایه‌نه شیعه‌كان له ئه‌نجامی دانوستاندنه‌كانی نێوان خۆیان گه‌یشتوونه‌ته ئه‌و ئه‌نجامه‌ی كه وه‌زاره‌تی دارایی له حكوومه‌تی داهاتوو وه‌ربگرنه‌وه و ئه‌وه‌یش به لایه‌نی كوردی گه‌یاندووه، له شوێنی وه‌زاره‌تی دارایییش بڕیاریان داوه، وه‌زاره‌تی ده‌ره‌وه جارێكی تر به كورد بده‌نه‌وه.\nده‌یانه‌وێ گرفتی دارایی بۆ كوردستان دروست بكه‌نه‌وه\nئاماژه‌ی داوه، كورد سوورن له‌سه‌ر وه‌رگرتنه‌وه‌ی وه‌زیری دارایی له حكوومه‌تی داهاتووی عێراقیش، كه بڕیاره به‌ر له 17ی ئه‌م مانگه ناوی سه‌رۆك وه‌زیرانی نوێی عێراق به گوێره‌ی ماوه‌ی ده‌ستووری و یاسایی ئاشكرا بكرێت، به هه‌موو شێوه‌یه‌كیش لایه‌نی كوردی وه‌رگرتنی وه‌زاره‌تی ده‌ره‌وه‌یان ڕه‌ت كردووه‌ته‌وه.\nئه‌و سه‌رچاوه‌یه هێمای بۆ ئه‌وه‌یش كردووه كه وه‌زاره‌تی دارایی بۆیه به‌لای كورده‌وه گرنگه، چونكه ده‌یانه‌وێ پاره‌ی مووچه‌ی كارمه‌ندانی هه‌رێمی كوردستان بێ كێشه ڕه‌وانه بكه‌ن، هاوكات شیعه‌كانیش ده‌یانه‌وێ ئه‌و وه‌زاره‌ته بخه‌نه‌وه ژێر ده‌ستی خۆیان، بۆ ئه‌وه‌ی بتوانن كێشه بۆ بودجه‌ی هه‌رێمی كوردستان دروست بكه‌ن.\nدوای ئه‌وه‌ی عادل عه‌بدولمه‌هدی ده‌ست له‌كاركێشانه‌وه‌ی خۆی له پۆستی سه‌رۆك وه‌زیرانی عێراق ڕاگه‌یاند، ئه‌نجوومه‌نی نوێنه‌رانی عێراق داواكه‌ی قبووڵ كرد و ماوه‌ی 15 ڕۆژ به گوێره‌ی ده‌ستوور و یاسا به‌ركاره‌كانی عێراق له‌به‌رده‌م لایه‌نه‌كانه بۆ ئه‌وه‌ی له‌سه‌ر كاندیدی نوێ بۆ سه‌رۆك وه‌زیران ڕێكبكه‌ون و 17ی مانگیش دوا ڕۆژی ئه‌و ماوه یاساییه‌یه و پێویسته سه‌ركۆمار ناوی كاندیدی سه‌رۆكی حكوومه‌تی نوێ ڕاده‌ستی په‌رله‌مان بكات.\nهێرشێكی مووشه‌كی له مووسڵ پووچه‌ڵكرایه‌وه..پێنج مووشه‌كی گراد هه‌وڵی هه‌ڵدانیان دراوه\nسه‌رۆك وه‌زیرانی پێشوو حه‌مامێك به 1.3 ملیۆن دۆلار له ماڵه‌كه‌ی دروست ده‌كات\nئه‌فسه‌رێك به‌هۆی به‌شداری له گرتنی گه‌نده‌ڵكاران..كۆتایی به ژیانی هێنرا\nله تۆڕه‌كانی كۆمه‌ڵایه‌تی به ئاشكرا ڕێكلام بۆ فرۆشتنی بڕوانامه ده‌كرێت\nG7 ڕۆڵی پێشمه‌رگه به‌رز ده‌نرخێنێت\nباڵوێزخانه‌ی ئه‌مه‌ریكا له به‌غدا: سه‌ركۆنه‌ی هێرشی وه‌حشیگه‌رانه‌ى په‌كه‌كه ده‌كه‌ین بۆ سه‌ر پێشم\nهۆی دواكه‌وتنی جێبه‌جێكردنی ڕێككه‌وتنی بودجه له نێوان كوردستان و به‌غدا ئاشكرا ده‌بێت


هەفپەیڤین دەگەڵ بەرێز خاتوو شەونم هەمزەیی تێکۆشەری و چالاکی بواری ژنان بە بۆنەی ٨ ی مارس – Giareng\nلە 12 مارس , 2013\nمنیش له‌و رێبازه‌دا له دایک بووم و که‌م تا زۆر ده‌وروبه‌ر و ئه‌و فه‌زایه‌ی تێیدا ژیاوم کاریگه‌ری هه‌بووه له سه‌ر ژیانم، چالاکی سیاسی و کۆمه‌لایه‌تی تێکه‌ل به ژیانمان بووه و کاریگه‌ری له سه‌رمان بووه، من که‌سێکی سیاسی نیم، به‌لام وه‌ک ژنێك هه‌وڵ ده‌ده‌م ژنێکی چالاک بم بۆ به دیهێنانی ئه‌و ئامانجانه‌ی که ژنان هه‌وڵی بۆده‌ده‌ن.\n:: شه‌ونم هه‌مزه‌یی : به خۆشیه‌وه ئه‌مرۆکه ده‌بینین ژنی کورد توانیویه وه‌کوو توێژیک له کۆمه‌ڵگا خۆی بناسێنێت و به دامه‌زراندی کۆرو کۆمه‌ڵ و رێکخراوه وه‌کوو بزوتنه‌وه‌یه‌کی کۆمه‌ڵایه‌تی خۆی پێناسه بکات، هه‌ر چه‌ند کۆمه‌لگه‌ی پیاوسالاری کوردستان و کولتووری چه‌ن هه‌زار ساڵه‌ی پیاوسالار له‌مپه‌ریکی گه‌وره‌یه له‌م نێوانه داو تێپه‌ر نه‌کردنی قوناغی رزگاری نه‌ته‌وه‌یی تاراده‌یه‌ک بزوتنه‌وه‌ی ژنانی کوردستانی خستۆته په‌رواێزی بزوتنه‌وه‌ی نه‌ته‌وه‌یی بەڵام بە گشتی دە‌توانین بڵێن که بزوتنه‌وه‌ی ژنانی کوردستان له سه‌رده‌می ئێستا دا ره‌وتیکی باشی له به‌رگرتووه و گوتاریکی هاوبه‌ش خه‌ریکه له نێوان ژناندا پێکدێت، ره‌نگه به‌رهه‌می ئه‌م هه‌وڵ و تێکۆشانه ئێستا زۆر به‌رچاو نەبێت بەڵام له داهاتوویه‌کی نزیکدا ده‌بینین که به‌رز بوونه‌وه‌ی ئاستی وشیاری ژنانی کورد له سه‌رماف و ویسته‌کانی خۆیان به‌ره به‌ره ره‌نگدانه‌وه‌یه‌کی باشی له کۆمه‌ڵگه‌ی کوردستان ده‌بێت.\n:: شه‌ونم هه‌مزه‌یی: بزوتنه‌وه ژنان بزوتنه‌وه‌یه‌کی کارا، چالاک و ئه‌کتیڤه که له ماوه‌ی چه‌ند ده‌یه‌ی رابردوودا قۆناغ گه‌لی جۆراو جۆری تێپه‌ڕ کردووه، ئه‌وه‌ی که روون و ئاشکرایه ئه‌وه‌یه که کاروچالاکی ژنان چ له ناو حیزبه کوردیه‌کان و چ وه‌کوو رێکخراوه‌گه‌لی سه‌ربه‌خو له ناخی کۆمه‌ڵگا کاریگه‌ری خۆی هه‌یه. بۆ وێنه ئه‌گه‌ر براوانینه کۆمه‌ڵگه‌ی رۆژهه‌ڵاتی کوردستان ده‌بینین که راده‌ی ژنانی خوێنده‌وار له یه‌ک دوو ده‌یه‌ی رابردوو گه‌شه‌یه‌کی به‌رچاوی کردوه‌و ئاستی وشیاری کومه‌ڵگه به‌گشتی سه‌باره‌ت به پرسی ژن و مافی ژن رو له گه‌شه بووه، له ئاستی حیزبه کوردیه‌کانیش ده‌بینین که ژنه‌کان چالاک تر له‌جارانن و تا راده‌یه‌ک زۆر به به‌راورد له‌جاران یه‌کگرتوو تر و هاوده‌نگ تر له جاران داککۆکی له مافه‌کانی خۆیان ده‌که‌ن که بۆ وێنه ده‌توانین به کونفرانسی ساڵانه‌ی ژنانی کوردی رۆژهه‌ڵات بکه‌ین که له‌یه‌ک دوو ساڵی رابردوو به‌رێوه چووه،\nبه‌گشتی ناتوانیین کاریگه‌ری چالاکی ژنان له ساڵانی رابردوو له به‌رچاو نه‌گرین به‌ڵام سه‌ره‌ڕای ئه‌و کارانه که کراوه کۆمه‌ڵگه‌ی کوردستان هێشتا له ده‌ستپێکی رێگه‌دایه. له کوردستان کچان خه‌ته‌نه ده‌کرێن ، ژن کوشتنی نامووسی هه‌ر به‌رده‌وامه، راده‌ی خۆ کوژی ژنان به هۆی کێشه کۆمه‌ڵایه‌تیی و بنه‌ماڵه‌ییه کان له ئاستیکی به‌رزدایه‌و به‌شدار کردنی ژنان له پرۆسه‌ی سیاسی کوردستان که ره‌نگدانه‌وی له حیزبه کوردیه‌کان به‌دی ده‌کرێت هێشتا له ئاستیکی خواره‌وه‌یه، که وابوو بۆ ئه‌وه‌ی بتوانین له‌کۆمه‌ڵگه‌ی کورده‌واری یه‌کسانی و به‌رابه‌ری راسته‌قینه‌ی ژن و پێاوی ببینین رێگه‌یه‌کی دوورو درێژمان له به‌رده‌مدایه و ئه‌مه‌ش ئه‌رک و تێکوشانی زۆرتری ژنانی پێویسته تا له پێناو گه‌یشتن به مافه‌کانیان هه‌نگاو هه‌لگرن.\n:: شه‌ونم هه‌مزه‌یی: که‌م ته‌رخه‌م بوونی ژنان سه‌باره‌ت به مافه‌کانیان بۆ ئه‌وه ده‌گه‌رێته‌وه که ئه‌ساسه‌ن ئاگاداری مافه‌کانی خۆیان نین. ژنی کورد ئه‌رکه‌کانی خۆی باش ده‌ناسێت ده‌زانێت ده‌بێ دایکیکی باش بێت بۆ منداڵه‌کانی، هاوسه‌ریکی باش بێت بۆ مێرده‌که‌ی و…..به‌ڵام که‌متر ژنیکه که ئاگاداری مافه‌کانی خۆی بێت . مرۆڤ ده‌توانێت ئه‌رکه‌کانی خۆی به باشی به‌ڕێوه نه‌بات یان پشت گوێیان\nبخات به‌ڵام ناتوانێ مافه‌کانی پشت گوێ بخات. ژنی که ئاگای له مافه‌کانی خۆی نه‌بێت له بنه‌ماڵه‌دا دیسان ده‌بێت هۆی به‌رهه‌م هێنانه‌وه‌ی کولتوری پیاو سالاری، بۆیه به‌ڕای من ده‌بێت بزوتنه‌وه‌ی ژنان له سه‌رده‌می ئێستادا هه‌وڵ و تێکۆشانی خۆیان له پێناو وشیار کردنی ژنان له مافه‌کانی خۆیان بخه‌نه گڕ و به بردنه سه‌ری ئاستی وشیاری کۆمه‌ڵایه‌تی ژنان،بزوتنه‌وه‌ی ژنانی کوردستان گشتگیرتر له جاران به‌ره‌و پێش ببه‌ن.\n:: شه‌ونم هه‌مزه‌یی: ئه‌و رێکخراوانه‌ی ژنانه که له نێو حیزبه کوردیه‌کان پێک هاتوون هه‌رچه‌ن ره‌وڵ و کاریگه‌ری خۆیان هه‌یه به‌ڵام به‌داخه‌وه به به‌راورد له‌گه‌ڵ ئه‌و ئازادیه‌ی وا هه‌یانه هێشتا نه‌یان توانیوه له چه‌ند بواردا هنگاو جیدی هه‌ڵبگرن ، بۆ وێنه له بواری تواناسازی ژنان دا کۆمه‌ڵێک رێکخراوه‌ی نێو نه‌ته‌وه‌یی هه‌ن که له باری ئابوریه‌وه پشتگیری له پرسی ژن له وڵاته دواکه‌وتووه‌کان ده‌که‌ن به‌داخه‌وه رێکخراوه سه‌ر به‌خوه‌کانی ژنان له ناوخوی رۆژهه‌ڵاتی کوردستان به هوی مه‌سایلی ئه‌منیه‌تی ناتوانن که‌ڵکی لێ وه‌ر بگرن، رێکخراوه کانی ژنان له نێو حیزبه کوردیه‌کان ده‌توانن ببنه پردی\nپێوه‌ندی رێکخراوه کانی ناوخو و رێکخراوه نێونه‌ته‌وه‌ییه‌کان، کاریک که تا ئێستا به شێوه‌یه‌کی به‌رچاو نه‌کراوه! دیسان له باری توانا سازی ژنان ئه‌م رێکخراوانه به نیسبه‌ت ئه‌ندامه‌کانی خۆیانیش تا راده‌یه‌ک که‌م ته‌رخه‌من و هێندیک نه‌ریتی کۆنی کورده‌واری هه‌ن که وه‌کوو تابۆ چاویان لێ ده‌کرێت و ئه‌م رێکخراوانه تا ئێستا نه‌یان توانیوه تابۆ شکن بن به گشتی ئه‌م رێکخراوانه له جیاتی ئه‌وه‌ی ده‌ستپێش خه‌ر بن و به کومه‌ڵگا رێ نیشان ده‌ر بن وه‌کوو هێندی که حیزبه‌کان له جیاتی ئه‌وه‌ی خه‌ڵک به شوێن خۆیاندا بێنن، خۆیان به دوای خه‌ڵک ده‌که‌ون و ئه‌مه به قازانجی بزوتنه‌وه‌ی ژنان نیه، له‌باری که‌ڵک وه‌ر گرتن له مێدیایشه‌وه ئه‌م رێکخراوانه هێشتا نه‌یان توانیوه کاریگه‌ریکی ئه‌وتۆیان له سه‌ر کۆمه‌ڵگا هه‌بێت.\n:: شه‌ونم هه‌مزه‌یی: زۆر جار ئه‌م رەسته‌مانه بیستووه‌که:” ژنان نیوه‌ی کۆمه‌ڵگان” به‌ڵام ره‌نگه که‌متر ماناکه‌یمان له به‌رچاو گرتبێت بۆ نه‌ته‌وه‌یه‌کی سته‌م لێ کروا که هێشتا قۆناغی رزگاری نه‌ته‌وه‌یی تێپه‌ڕ نه‌کردوه ،پشت گۆێ خستنی نیوه‌یه‌ک له کۆمه‌ڵگا که دایکی ئه‌و نێوه‌که‌ی تریشه ده‌توانێت گه‌یشتن به ئامانجه نه‌ته‌وه‌ییه‌کانیش تووشی ناکامی بکات. پرسی ژن له کۆمه‌ڵگه‌ی کورده‌واری زۆرتر له‌وه‌ی که پرسیکی یاسایی و مافخوازانه بێت پرسیکی کولتووریه،کلتووری هه‌ڵه‌ی پیاوسالار که چه‌ن هه‌زار ساڵه باڵی به سه‌ر کورد کێشاوه ته‌نیا به هه‌وڵ و تێکوشانی ژنان بنبڕ نابن و ده‌بێ پیاوی کوردیش له‌م پێناوه‌دا بۆ گه‌یشتن به کۆمه‌لگه‌یکی ته‌ندرووست هه‌نگاو هه‌ڵبگرێت.


په‌رتوکا پیرۆز » رۆما » به‌شێ 8\nژیانا ل دویڤ گیانێ پیرۆز یێ خودێ\nلەوما، ژ نوكە و پێڤە گونەهباركرن بۆ وان نینە یێن ل گەل مەسیح عیسای بووینە ئێك.\nچنكو یاسایا گیانێ ب رێیا مەسیح عیسای ژیانێ ددەت، تۆ ژ یاسایا گونەهـ و مرنێ ئازاد كری.\nئەو تشتێ دەستووری ژ بەر لاوازیا سرۆشتێ لەشكانی یێ مرۆڤی نەشیای بكەت، خودێ ئەو كر: وی كوڕێ خۆ ب لەشەكێ وەكو لەشێ مە یێ گونەهكار هنارت بۆ كەفارەتا گونەهان، هۆسا وی گونەهـ د لەشی دا گونەهبار كر،\nداكو رێسایێن دادپەروەرانە یێن دەستووری د مە دا بهێنە بجهئینان، ئەم یێن كو ل دویڤ لەشی ناژین، لێ ل دویڤ گیانێ پیرۆز دژین.\nچنكو ئەوێن ل دویڤ لەشی دژین، گرنگیێ ددەنە تشتێن لەشی و ئەوێن ل دویڤ گیانێ پیرۆز دژین، گرنگیێ ددەنە تشتێن گیانێ پیرۆز.\nدویماهیا وی زێهنێ گرنگیێ ب لەشی ددەت، مرنە، لێ دویماهیا وی زێهنێ گرنگیێ ب گیانی ددەت، ژیان و ئاشتیە.\nژ بەر كو ئەو زێهنێ گرنگیێ ب لەشی ددەت، دوژمناتیا خودێ دكەت، ئەو خۆ ملكەچی دەستوورێ خودێ ناكەت و نەشێت ژی خۆ ملكەچ بكەت.\nئەوێن ل دویڤ لەشی دژین، نەشێن خودێ رازی بكەن.\nلێ هوین ل دویڤ لەشی ناژین، هوین ل دویڤ گیانێ پیرۆز دژین، ئەگەر ب راستی گیانێ خودێ د هەوە دا یێ ئاكنجی بیت. هەر كەسێ گیانێ مەسیحی تێدا نەبیت، ئەو نە یێ ویە،\nلێ ئەگەر مەسیح د هەوە دایە، لەشێ هەوە ژ بەر گونەهێ یێ مریە، لێ گیانێ خودێ ژیانێ ددەتە هەوە، ژ بەر كو هوین هاتنە بێگونەهكرن.\nئەگەر گیانێ وی یێ عیسا ژ ناڤ مریان راكری، د هەوە دا یێ ئاكنجیە، ئەوێ كو مەسیح ژ ناڤ مریان راكری، دێ ب گیانێ خۆ یێ د هەوە دا ئاكنجی، لەشێن هەوە یێن مربار[a] ژی ڤەژینیت.\nلەوما، گەلی خویشك و برایان، قەرەك د ستۆیێ مە دایە، لێ نە قەرێ لەشیە، داكو ل دویڤ لەشی بژین.\nچنكو ئەگەر هوین ل دویڤ لەشی بژین، دێ مرن، لێ ئەگەر هوین ب گیانێ پیرۆز كریارێن لەشی بمرینن، هوین دێ ژین.\nهەمی یێن كو ب گیانێ خودێ دهێنە بڕێڤەبرن، ئەون كوڕێن خودێ.\nچنكو هەوە گیانێ بەنیاتیێ وەرنەگرتیە كو هەوە بۆ ترسێ بزڤڕینیت، لێ هەوە ئەو گیان وەرگرتییە یێ هەوە دكەتە زاڕۆكێن خودێ، ب رێكا وی گیانی ئەم دكەینە گازی: «ئابا[b] ، بابۆ!».\nگیانێ پیرۆز ب خۆ ژی ل گەل گیانێ مە شاهدەییێ ددەت، كو ئەم زاڕۆكێن خودێینە.\nئەڤجا ئەگەر ئەم زاڕۆكێن وی بین، ئەم میراتگرین ژی، میراتگرێن خودێ و هەڤپشكێن مەسیحینە د میراتی دا، لێ پێدڤیە ئەم ل گەل وی د ئازاران دا پشكدار ببین، داكو د مەزناهیا وی ژی دا پشكدار ببین.[c]\nئەو مەزناهیا دهێت\nئەز دبینم كو ئازارێن مە ل ڤی سەردەمی ل گەل وێ مەزناهیا كو دێ بۆ مە هێتە ئاشكراكرن، ناهێنە هەڤبەركرن.\nئافرندە[d] ب گەرمی چاڤەڕێیا دیاربوونا كوڕێن خودێ دكەن.\nژ بەر كو ئافرندە كەفتنە دبن دەستێ پویچبوونێ ڤە، نە ب حەزا خۆ، لێ ب حەزا وی یێ ئەو بندەست كرین، ب وێ هیڤیێ[e]\nكو ئافرندە ب خۆ ژی دێ ژ بەنیاتیا رزیبوونێ هێنە ئازادكرن، بەرەڤ ئازادیا ب مەزناهی یا زاڕۆكێن خودێ.\nئەم دزانین، تا نوكە هەمی ئافرندە پێكڤە دنالن و ژانێن وەكو یێن زاڕۆكبوونێ دهێنێ.\nنە ب تنێ ئافرندە، لێ ئەم ب خۆ ژی، یێن كو مە گیانێ پیرۆز وەكو خێڤە[f] وەرگرتی، د ناخێ خۆ دا دنالین و د چاڤەڕێی وێ رۆژێینە كو مافێن خۆ یێن كوڕێن خودێ وەرگرین و لەشێ مە رزگار ببیت.\nچنكو ئەم ب هیڤیێ قورتال بووین، لێ ئەو هیڤیا بەرچاڤ، نە هیڤیە. ما تشتێ مرۆڤ دبینیت، دێ چەوا هیڤیا وی تشتی هەبیت؟\nلێ ئەگەر مە هیڤیا تشتەكی هەبیت كو ئەم نابینین، ئەم ب هەدارێ ل چاڤەڕێ دمینین.\nهۆسا گیانێ پیرۆز ژی د هەوارا لاوازیا مە دهێت، چنكو ئەم نزانین كا پێدڤیە د نڤێژێ دا چ بێژین. لێ گیان ب خۆ، ب نالینێن كو نەهێنە دەربڕین، مەهدەریێ[g] بۆ مە دكەت.\nئەوێ كو دلان دپشكنیت ژی، دزانیت كا هزرێن گیانێ پیرۆز چنە، چنكو گیان ل گۆر حەزا خودێ مەهدەریێ بۆ پیرۆزكریان دكەت.\nئەم دزانین كو خودێ وە دكەت هەمی تشت پێكڤە كار بكەن ژ بۆ باشیا وان یێن حەز ژ خودێ دكەن و ل دویڤ مەبەستا وی هاتینە گازیكرن.\nچنكو ئەوێن خودێ ئەو پێشوەخت هەلبژارتین، وی ئەو پێشوەخت ژی دەستنیشان كرن، دا وەكو وێنەیێ كوڕێ وی لێ بهێن، دا كوڕ د ناڤ گەلەك خویشك و برایێن خۆ دا یێ نەخری بیت.\nئەوێن خودێ پێشوەخت دەستنیشان كرین، وی ئەو گازی كرن ژی، ئەوێن وی گازی كرین، وی ئەو بێگونەهكرن ژی، ئەوێن وی بێگونەهـ كرین، وی ئەو مەزنكرن ژی.\nحەزژێكرنا خودێ بۆ مە ب رێكا مەسیحی\nئەڤجا ئەم دەربارەی ڤان تشتان چ بێژین؟ ئەگەر خودێ ل گەل مە بیت، كی دشێت ل دژی مە بیت؟\nئەوێ دەستێ خۆ ژ كوڕێ خۆ ڤەنەگرتی، لێ ژ پێخەمەتی مە هەمیان ئەو رادەستی مرنێ كر، ئێدی چەوا ئەو هەمی تشتی ل گەل وی بێ بەرامبەر نادەتە مە؟\nكی دێ هەلبژارتیێن خودێ تاوانبار كەت؟ خودێیە یێ وان بێگونەهـ دكەت،\nكی دشێت وان گونەهبار بكەت؟ مەسیح عیسایە یێ كو مری، لێ ئەوە یێ ژ ناڤ مریان رابووی ژی و هەر ئەوە یێ ل دەستێ راستێ یێ خودێ بۆ مە مەهدەریێ دكەت.\nكی دێ حەزژێكرنا مەسیحی ژ مە ڤەكەت؟ ئایا دژواری، تەنگاڤی، تەپەسەری، كولب، رویساتی، مەترسی یان شیر؟\n«رۆژێ هەمیێ ژ پێخەمەتی تە ئەم یێ ل بەر كوشتنێ،\nوەكو پەزێن سەرژێكرنێ دهێینە هژمارتن.»[h]\nلێ ب رێكا وی یێ حەز ژ مە دكەت، ئەم د ڤان هەمی تشتان دا، هێشتا پتر سەركەفتنێ ب دەست خۆ ڤە دئینین.\nچنكو ئەز یێ پشتڕاستم كو نە مرن، نە ژیان، نە فریشتە، نە سەروەر، نە تشتێن هەیی، نە تشتێن دێ هێن، نە هێز،\nنە بلنداهی، نە كویراتی[i] و نە ژی تشتەكێ دی یێ هاتیە ئافراندن دێ شێت حەزژێكرنا خودێ ژ مە ڤەكەت، ئەوا ب رێیا خودانێ مە مەسیح عیسای دهێت.\na. 8:11 q مربار: ئانكو تۆڤێ مرنێ یێ دێ هەر مریت.\nb. 8:15 پەیڤەكا ئارامیە ئانكو: ‹باب›\nc. 8:15-17 گالاتیا 4:5-7\nd. 8:19 q ئافرندە: ب عەرەبی ‹مخلوقات›\ne. 8:20 دەستپێكرن 3:17-19\nf. 8:23 ئانكو بەرهەمێ دەستپێكێ. ل فەرهەنگۆكێ بنێڕە.\ng. 8:26 q مەهدەری: ب عەرەبی ‹شفاعة›\nh. 8:36 زەبوور 44:22\ni. 8:39 ئانكو نە ئەسمان و نە ئەرد\nرۆما به‌شێ 7


ئێس ئۆ ئێس - ویکیپیدیا، ئینسایکڵۆپیدیای ئازاد\nئێس ئۆ ئێس\nکۆدی مۆرس بەکاردێت بۆ بەستنی پەیوەندی کە تێیدا پیتەکان کراونەتە کۆد و ستاندارد کراون\nئێس ئۆ ئێس کۆدێکی مۆرسە بۆ حاڵەتی لەناکاو بەکاردێت (▄▄▄▄▄▄▄▄▄▄▄▄▄▄▄▄▄▄▄▄▄▄▄▄▄▄) بە شێوەیەکی نێودەوڵەتی بەکاردێت. پێشوو تر بۆ حاڵەتی لەناکاو لە دەریادا بەکارھاتووە بۆ ئەوەی داوای یارمەتی بکرێت لەو کەسانەی کە ھێماکە دەبینن. بە شێوەیەکی فەرمی ئێس ئۆ ئێس بەم شێوەیە «▄▄▄▄▄▄▄▄▄▄▄▄▄▄▄▄▄▄▄▄▄▄▄▄▄▄» دەنووسرێت کە تێیدا سێ خاڵ| سێ خەت دواتر سێ خاڵ دەکرێت لەنێوانیندا ھیچ بۆشایییەک نییە\nبەشێوەیەکی فەرمی بەکاردێت وەک ھێمایییەک بۆ داواکردنی یارمەتی بۆ حاڵەتە لەناکاوەکان وەکوو «مەترسی لەسەر ژیان» یاخوود «بارودۆخە کارەساتبارەکان» یان داواکاردنی یارمەتی پزیشکی، کارەساتی میکانیکی لەسەر ئامێرێکی «فریاگوزاری بەپەلە»، ھەر باروودۆخێکی کارەساتبار کە لە وێستگەیەک بۆ ڕەوانەدەکرێت وێستگەیەکی تر. (IWB, VZE, 3B, و V7 ھێماییەکی یەکسانن بە ئێس ئۆ ئێس، بەڵام ھەر لە دێرینەوە SOS بەکارھاتووە و ئاسانە بۆ ناسینەوە)\nئێس ئۆ ئێس سەرچاوەکەی لە ١ی نیسانی ١٩٠٥ لە حکوومەتی ئەڵمانیایەوە وەرگیراوە، دواتر بە جیھانی کراوە و بووە بە ھێماییەکی ستاندارد بۆ خزمەتگوزارییە بەپەلەکان، یەکەم بە نێودەولەتی بوونی دەگەڕێتەوە بۆ ٣ی ئەیلوولی ١٩٠٦ کە دواتر لە ١ی تەممووزی ١٩٠٨ کۆدەکە کاریگەری خۆی ھەبوو لە بەکارھێناندا. بە شێوەیەکی مۆدێرن زاراوەی ئێس ئۆ ئێس "ھێماییەکی فەرمی" یان "کۆد"ێکە بەکارھاتووە وەک ھێمایییەک بۆ داواکردنی یارمەتی بۆ حاڵەتەل لەناکاوەکان وەکوو «مەترسی لەسەر ژیان»، «بارودۆخە کارەساتبارەکان»\nلە کارەساتەکەی تایتانیک لە ساڵی ١٩١٢ ھەمان ھێمای ئێس ئۆ ئێس بەکارھاتووە ئەویش بەم شێوەیەی کە لە نامە دەنگییەکەی خوارەوە تۆمار کراوە\nگوێ بگرە بۆ SOS بە شێوەی کۆدی مۆرس\nناردنی ھێمای SOS لە ڕێگەی ڕووناکی\nبەشداربووانی ویکیپیدیا، «SOS»، ویکیپیدیای ئینگلیزی. سەردان لە ٢٢ی ئابی ٢٠٢١.\n^ U.S. Navy, Bureau of Naval Personnel, Radioman 3 & 2, NAVPERS 10228-B, Washington, D.C. : U.S.G.P.O. , 1957, pp. 135, 177, 402.\n^ ئ ا For emergency transmissions, SOS replaces CT = KA = ▄▄▄▄▄▄▄▄▄▄▄▄▄▄▄▄▄▄, which is the marker for the start of routine messages.\n^ Weik, Martin (2012). Communications Standard Dictionary (3rd ed.). Springer Science & Business Media. p. 760. ISBN 978-1-4613-0429-6.\n^ "This week in tech". The Telegraph. 2017-05-04. ISSN 0307-1235. Retrieved 2021-08-22.\nوەرگیراو لە «https://ckb.wikipedia.org/w/index.php?title=ئێس_ئۆ_ئێس&oldid=826211»\nھێماکانی حاڵەتی لەناکاو\nئەم پەڕەیە دواجار لە ١٧:٤٢ی ٢٢ی ئابی ٢٠٢١ نوێ کراوەتەوە.


لە ماوەی رۆژانی چوارشەممە و پێنجشەممە، 15 كەس لە رۆژهەڵاتی كوردستان بە ڤایرۆسی كۆرۆنا گیانیان لەدەستداوە و كۆی ژمارەی گیان لەدەستدان گەیشتە 359 كەس.\nلەوبارەیەوە رێكخراوی هەنگاو بۆ مافەكانی مرۆڤ بڵاویكردەوە، بە پشتبەستن بە ئامارە تۆماركراوەكانیان، لە ماوەی سەرهەڵدانی ڤایرۆسەكە لە ئێراندا لانیكەم 359 هاوڵاتی كورد بە هۆی تووشبوون بە پەتای كۆرۆناوە گیانیان لە دەستداوە، كە 112 كەسیان ژن و 247 كەسیان پیاو بوون.\nرێكخراوەكە راشیگەیاندوە، بە هۆی نەبوونی سیستەمێكی راگەیاندنی فەرمی و جێگای متمانە، رێكخراوی مافی مرۆڤی هەنگاو بە ئەركی زانیوە بە وەرگرتنی زانیاری لە سەرچاوەی جێگای متمانە لەمەوبەدوا ژمارەی قوربانیانی توشبوو بە پەتای كۆرۆنا لە كوردستان بە شێوەی رۆژانە بڵاوبكاتەوە.\nلەلایەكی دیكەوە وەزارەتی تەندروستیی ئێران داتایەكی نوێی لەبارەی ڤایرۆسی كۆرۆنای نوێ بڵاوكردەوە و رایگەیاند، لەنێوان رۆژانی چوارشەممە و پێنجشەممە دوو هەزار و 875 كەسی دیكە توشی كۆرۆنا بون و توشبوان لە وڵاتەكەدا گەیشتوەتە 50 هەزار و 468 كەس، گیانلەدەستدانیش بەهۆی مردنی 124 كەسەوە، بەرزبۆتەوە بۆ سێ هەزار و 160 كەس. هەروەك تائێستا 16 هەزار و 711 توشبو چاكبونەتەوە.\nلەلایەكی دیكەشەوە بە گوێرەی داتاكانی ماڵپەڕی worldometers.info، تائێستا لە سەرتاسەری جیهاندا، زیاتر لە 200 هەزار توشبو بە ڤایرۆسی كۆرۆنای نوێ (كۆڤید 19) چاكبونەتەوە.


سلێمانى ... به‌ووردى چاودێرى پرۆسه‌ى گواستنه‌وه‌ى خوێندكاران ده‌كرێت\n2019-10-30 [09:20 AM]\nقائیمقامیه‌تى سلێمانى و به‌ڕێوه‌به‌رایه‌تى په‌روه‌رده‌ى سلێمانى به‌ووردى چاودێرى پرۆسه‌ى هاتوچۆى خوێندكاران ده‌كات له ناوه‌نده‌كانى خوێندن و ئه‌و گرفت و ئاسته‌نگانه چاره‌سه‌رده‌كرێت كه له كاتى گواستنه‌وه‌ى خوێندكاران به‌دى ده‌كرێت.\nئه‌مڕۆ چوارشه‌ممه ئاوات محه‌مه‌د قائیمقامى سلێمانى به ئاماده‌بونى عومه‌ر حه‌مه ئه‌مین جێگرى به‌ڕێوه‌به‌رى گشتى په‌روه‌رده‌ى پارێزگاى سلێمانى له‌گه‌ڵ لیژنه‌ى سه‌رپه‌رشتى و گواستنه‌وه‌ى خوێندكارانى سه‌ر به لیژنه‌هاوبه‌شه‌كانى قائیمقامیه‌تى سلێمانى كۆبووه‌وه و ئه‌و رێوشوێنانه تاوتوێ كران كه پێویسته بگیرێنه‌به‌ر بۆ ئه‌وه‌ى پرۆسه‌ى گواستنه‌وه‌ى خوێندكاران به‌بێ گرفت و ئاسته‌نگ به‌ڕێوه‌بچێت .\nله كۆبوونه‌وه‌كه‌دا قائیمقامى سلێمانى رایگه‌یاند: له‌رێگه‌ى لیژنه‌یه‌كى تایبه‌تمه‌نده‌وه رۆژانه به‌ووردى چاودێرى پرۆسه‌ى گواستنه‌وه‌ى خوێندكاران ده‌كرێت له ناوه‌نده‌كانى خوێندن كه ئامانج لێى گواستنه‌وه‌ى خوێندكارانه به كه‌مترین گرفت له ماڵه‌كانیانه‌وه بۆ خوێندنگه‌كانیان و به‌پێچه‌وانه‌شه‌وه .\nئاوات محه‌مه‌د وتیشی: هه‌ندێك گرفت و كه‌موكورتى له پرۆسه‌كه‌دا به‌دى ده‌كرێت قائیمقامیه‌تى سلێمانى و په‌روه‌رده‌ى سلێمانى له‌رێگه‌ى جێبه‌جێكردنى رێنماییه‌كان و به میكانیزمى نوێ له‌هه‌وڵى چاره‌سه‌ركردنیدان . ووتیشى بۆ چاره‌سه‌ركردنى ئه‌و گرفتانه ئه‌نجومه‌نى خوێندنگه‌كان به هه‌ماهه‌نگى لیژنه‌ى سه‌رپه‌رشتى و گواستنه‌وه‌ى خوێندكارانى سه‌ر به لیژنه‌هاوبه‌شه‌كانى قائیمقامیه‌تى سلێمانى رۆڵى گرنگى خۆیان ده‌بینن .\nباسی له‌وه‌ش كرد: ئه‌و كۆمپایایانه‌ى كه گرێبه‌ستیان له‌گه‌ڵ په‌روه‌رده‌ى سلێمانى هه‌یه و ئه‌ركى گواستنه‌وه‌ى خوێندكارانیان له ئه‌ستۆ گرتووه پابه‌ندن ده‌كرێت به‌جێبه‌جێكردنى كۆى ئه‌و مه‌رج و رێنماییه‌كان به‌تایبه‌تى پاراستنى سه‌لامه‌تى خوێندكاران .


Home›هەواڵ›کوردستان›نازم دەباغ لەبارەی بانگهێشتکردنی لەلایەن وەزارەتی دەرەوەی ئێران روونکردنەوە دەدات\nبۆ ناڕەزایەتی دەربڕین سەبارەت بە دروستکردنی پولێک کە ئاڵای کوردستانی گەورەی لەسەرە، وەزارەتی دەرەوەی ئێران بانگهێشتی نازم دەباغ نوێنەری حکومەتی هەرێمی لە تاران کردووە و نیگەرانییەکانی پێگەیاندووە.\nنازم دەباغ لەبارەی بانگهێشتکردنی لەلایەن وەزارەتی دەرەوەی ئێرانەوە روونیدەکاتەوە: رۆژی چوارشەممە لەلایەن بەرپرسی گشتی دۆسیەی عێراق لە وەزارەتی دەرەوەی ئێران دانیشتووم و لەبارەی پولەکەوە پرسیارم لێکراوە.\nوتیشی: “بەو بەرپرسەی وەزارەتی دەرەوەی ئێرانم وتووە کە دروستکردنی پولەکە بڕیاری حکومەتی هەرێم نییە بەڵکو ئەمە پرۆژەیەکە لەلایەن چەند هونەرمەندێکەوە پێشنیارکراوە بۆ وەزیری گواستنەوە، دواتر دەستبەجێ حکومەتی هەرێم ئەو پرۆژەیەی رەتکردووەتەوە”.\nئاماژەی بەوەشکرد: بەرپرسەکەی وەزارەتی دەرەوە جەختی لە گرنگی پەیوەندییەکانی نێوان ئێران و هەرێم کردووەتەوە و وتوویەتی دۆستانە پێتان دەڵێین ئەم کارە لە بەرژەوەندی کورددا نییە.\nئەمە لەکاتێکدایە لە ماوەی رابردوودا لە میانی سەردانەکەی پاپا بۆ هەولێر وێنەی کوردستانی گەورە خرایەسەر پولێک بەمەبەستی چاپکردنی، ئەو کارە هەرزوو تورکیای هێنایەدەنگ.\nگرنگترین مانشێتی ئەمڕۆ پێنجشەممە 11/6/2020ی رۆژنامە وەرزشییەکانی ئیسپانیا\nئەڵمانیا رێ بە هەر پەنابەرێک دەدات 100 کەس لە خزم و ناسیاوی خۆی رابکێشێت


ئه‌گه‌ر پێویست بکات ئێس ۴۰۰ به‌کار دێنین - Mehr News Agency\n13 June 2018 - 14:19\nNews Code 19520\nئه‌گه‌ر پێویست بکات ئێس ۴۰۰ به‌کار دێنین\nسه‌رۆک کۆماری تورکیا ڕایگه‌یاند: سیستمی مووشه‌کی ئێس ۴۰۰ ناکڕین که له هه‌نبانه‌کان ڕایبگرین، ئه‌گه‌ر پێویست بکات، به‌کاریان دێنین.\nبه ڕاپۆرتی ئاژانسی مێهر له حوڕیه‌ت، ڕه‌جه‌ب ته‌یب ئه‌ردۆغان، سه‌رۆک کۆماری تورکیا ڕایگه‌یاند: ئێمه سیستمی مووشه‌کی ئێس ۴۰۰ ناکڕین که له هوماره‌کان ڕایبگرین، واتا ئه‌گه‌ر پێویست بکات، به‌کاریان دێنین.\nئه‌و زیادی کرد: ساڵانێکی زۆره له ئه‌مریکا داوای سیستمی مووشه‌کی پاتریۆتمان کردووه به‌ڵام وڵامێکیان به ئێمه نه‌دایه‌وه، ئه‌وه بوو که کۆنگرێسی ئه‌مریکا مۆڵه‌تی ئه‌م کاره‌ی نه‌ده‌دا. ئێمه له‌م کاره هیلاک بووین.\nهه‌موو ئه‌م لێدوانانه‌ی ئه‌ردۆغان له حاڵێک دایه که ئه‌مریکا هۆشداری به تورکیا داوه که سیستمی مووشه‌کی ئێس ۴۰۰ له ڕووسیا نه‌کڕێت، ئه‌گه‌رنا ئه‌نقه‌ره گه‌ماڕۆ ده‌درێت، له یه‌که‌مین هه‌نگاو واشنتۆن فرۆشتنی فڕۆکه‌ی ئێف ۳۵ی به تورکیا ڕاگرتووه.\nڕەنگە ئەمریکا ئەمساڵ جەنجاڵ بکات و پیلانی بۆ ساڵی داهاتوو…\nبراوەکانی پێشبڕکێ وێنەگریی نەشناڵ جێئۆگرافیک ۲۰۱۸


رووسیا و چین به‌ربه‌ستی درێژه‌پێدان به ناردنی یارمه‌تی بۆ خه‌ڵکی سوریا ده‌که‌ن\nڕووسیا و چین هه‌ویستیان به مه‌رجێک په‌سندی به‌رنووسه‌که بکه‌ن ئه‌گه‌ر ته‌نیا له دوو شوێنی تورکیا ڕا یارمه‌تی مرۆڤایه‌تی به مه‌ده‌نێکانی سوریا بگات.\nبه گوێره‌ی ئاژانسی ڕۆیتێرز، به‌رنووسی بڕیارێک له لایه‌ن بلژیک، کوویه‌ت و ئاڵمانه‌وه له ئه‌نجومه‌نی ئاسایشی پێشکه‌ش کرا بۆ ئه‌وه‌ی 12 مانگی تر یارمه‌تییه‌کانی مرۆڤایه‌تی له دوو شوێن له تورکیا و شوێنێک له عێڕاق ڕا یارمه‌تی مرۆڤایه‌تی درێژه پێبده‌ن. به‌ڵام رووسیا و چین مافی ده‌نگپێنه‌دانی خۆیان (ڤیتۆ) به کارهێنا بۆ ئه‌وه‌ی یارمه‌تی له دوو وڵات ڕا بۆ ملیۆنها مه‌ده‌نی سوری نه‌چێت.\n13 ئه‌ندامه‌که‌ی دیکه‌ی ئه‌نجومه‌نی ئاسایش ده‌نگی ئه‌رێیان به به‌رنووسه‌که‌دا. بۆ ئه‌وه‌ی به‌رنووسێک له ئه‌نجومه‌نی ئاسایش په‌سند بکرێت ده‌بێت لانی که‌م نۆ ده‌نگ پشتیوانی لێبکات، به‌ڵام به ئه‌و مه‌رجه‌ش حکومه‌ته‌کانی رووسیا، چین، ئه‌مه‌ریکا، به‌ریتانیا یان فه‌ڕانسه هه‌وڵ نه‌ده‌ن که به‌ربه‌ستی به‌رنووسه‌که بکه‌ن.\nباڵیۆزی ئه‌مه‌ریکا کێلی کره‌فت به ئه‌نجومه‌نی ئاسایشی گوت که ده‌نگ نه‌دانی ڕووسیا و چین بۆ ئه‌و جێگای سه‌رسووڕمانه، له دمێکدا سه‌رئه‌نجامه‌کانی "کاره‌ساتبار" ده‌بێت. ئه‌و به‌رهه‌ڵستی رووسیا و چینی وه‌ک "که‌مترخه‌م، نابه‌رپرسیار و دزێو" وه‌سف کرد."\nپاشان ئه‌نجومه‌نه‌که ده‌نگی له سه‌ر به‌رنووسی رووسیا دا که په‌سندی ده‌کرد له دوو شوێن له تورکیا ڕا بۆ ماوه‌ی شه‌ش مانگ یارمه‌تی بۆ سوریا ڕه‌وانه بکرێت، به‌لام ئه‌و به‌رنووسه سه‌رنه‌که‌وت و ته‌نیا پێنج ده‌نگ پشتیوانیان لێکرد، شه‌ش که‌س په‌سندیان نه‌کرد و چواریش له ده‌نگ دانه‌که‌دا به‌شداریان نه‌کرد.\nباڵیۆزی رووسیا بۆ یو ئێن ڤاسلی نێبێنزیا به ئه‌نجومه‌نه‌که‌ی گوت، "ئه‌مڕۆ کێ براوه‌یه؟ هیچ که‌س. کێ دۆڕاندی؟ خه‌ڵکی سوریا."\nئه‌و گوتبووی که دۆخی مرۆڤایه‌تی له سوریه زۆر باشتر بووه و ده‌بێت ئه‌نجومه‌نه‌که له ئه‌و گۆڕانه تێبگات.\nئه‌و گوتی، "هه‌وڵ مه‌ده‌ن تاوانه‌که‌ی بخه‌نه سه‌ر ئێمه."\nجێگری به‌شی مرۆڤایه‌تی یوئێن ئورسالا موولر پێنجشه‌مه هوشداری به ئه‌نجومه‌نه‌که دابوو که نه‌بوونی کرداره‌کانی سه‌ر سنور مانای ئه‌وه‌یه ئێمه یارمه‌تی به ملیونها مه‌ده‌نی ده‌ستبه‌جێ ڕاده‌گرین.\nئه‌و گوتی، "ئه‌وش ده‌بێته هۆی چوونه‌سه‌ری خێرایی برسیه‌تی و نه‌خۆشی، مه‌رگ، ئازارکێشان و ئاواره‌یی زیاتری سه‌ر سنوور بۆ خه‌ڵکێکی بێ ده‌ره‌تان که هه‌ر پێشتر له ئاکامی نۆ ساڵ شه‌ڕ تووشی ئازارێکی زۆر هاتوون."\nله وه‌تا 2014ه‌وه یو ئێن و ڕێکخراوه‌کانی یارمه‌تیده‌ر له چوار شوێنڕا ساڵانه له ڕیگای تورکیا، عێڕاق و ئوردن یارمه‌تیان بۆ سوریا ناردووه که له لایه‌ن ئه‌نجومه‌نی ئاسایشه‌وه په‌سند کراوه. بۆ ئه‌وه‌ی له گه‌ڵ رووسیا سازش بکه‌ن، خاڵی په‌ڕێنه‌وه‌ی ئوردن له لایه‌ن بلژیک، کوویه‌ت و ئاڵمان له به‌رنووسه‌که‌یان ده‌رهاویشترا. ئه‌و بڕیاره‌ی ئێستا که له چوار شوێن بۆ گه‌یاندنی یارمه‌تی که‌ڵک وه‌رده‌گرن 10ی مانگی 1ی 2020 به کۆتایی دێت. هه‌ر بۆیه ئه‌نجومه‌نی ئاسایش هێشتاش ده‌توانێت به ڕێککه‌وتنێک بگات، ئه‌گه‌رچی هه‌ندێک دیپڵۆمات ئاگایی ده‌ده‌ن که ئه‌وه ئێستا کارێکی سه‌خته.\nله وه‌تا سه‌رکوتی خه‌ڵکی سوریا له لایه‌ن به‌شار ئه‌سه‌ده‌وه، ڕووسیا 14 جاران مافی ڤێتۆی بۆ بڕیاره‌کانی ئه‌نجومه‌نی ئاسایش له سه‌ر سوریا به کارهێناوه.


پاریس سەرکێشی بە نێیمار دەکات – یاریگا سپۆرت\nHome/ڤیدیۆی گۆڵه‌كان/پاریس سەرکێشی بە نێیمار دەکات\nپاریس سەرکێشی بە نێیمار دەکات\nکارۆخ ڕواندزی 2018/02/28\nلە تازەترین راپۆرتە هەواڵی ڕۆژنامەکانی فەرەنسادا هاتوە، کە یانەی پاریس سان جێرمان دەیەوێت سەرکێشی بە بەشداری کردنی نێیمار لە یاری بەرانبەر ڕیال مەدرید بکات.\nکەناڵی BFM TV ی فەرەنسی ئاماژە کردوە کە یانەی پاریس سان جێرمان هەوڵ دەدات بەرنامەیەکی چڕ و پڕ بۆ چارەسەرکردنی خێرای نێیمار پەیڕەوی بکات بۆ ئەوەی بتوانێت بەرانبەر ڕیال مەدرید لە یاری گەڕانەوەی قۆناغی 16 ی چامپیۆنزلیگ یاری بکات، بە پێی بەرنامەکە پاریس دەیەوێت ڕۆژی یاری ڕیاڵ مەدرید سەیری قۆناغە خێراکانی چارەسەری نێیمار بکات، ئنجا بڕیاری کۆتایی لەسەر بەشداری کردنی دەربکات.\nلە بەرانبەردا چەند کەسانێکی نزیک لە نێیمار ڕایانگەیاندوە کە نێیمار ئەو بیرۆکەیە قبوول ناکات لەبەر ئەوەی دەترسێت لەوەی بەشداری لە یاری ڕیاڵ بکات بێ ئەوەی تەواو چاکببێتەوە، لە ئەنجامیشدا باری خراپتر بێت و نەتوانێت هەتا لە مۆندیالیش بەشداری بکات، بەگوێرەی قسەکانی کەس و کاری نێیمار ، یاریزانەکە مۆندیالی لە هەموو شتێک بەلاوە گرنگرە.\nئاشکرایە کە باوکی نێیمار لە تازەترین لێدوانیدا ئاماژە کردبوو کە پێکانی نێیمار پێویستی بە چارەسەرییەکی تەواو هەیە و بە گوێرەی پزیشکانیش لە شەش 6 تا 8 هەفتە لە یاریگاکان دوور دەکەوێتەوە.


حكومه‌تی عێراق: دابینكردنی مووچه‌ی فه‌رمانبه‌رانی هه‌رێم ئه‌ركی حكومه‌تی هه‌رێمه\nپێش 1 هەفتە 317 جار خوێنراوەتەوە\nحكومه‌تی عێراق به نووسراوێكی فه‌رمی وه‌ڵامی هه‌رێمی له‌باره‌ی بودجه و مووچه‌ی فه‌رمانبه‌ران داوه‌ته‌وه و ده‌ڵێت دابینكردنی مووچه‌ی فه‌رمانبه‌رانی هه‌رێم ئه‌ركی حكوومه‌تی هه‌رێمی كوردستانه.\nبه پێی نوسراوێكی فه‌رمی حكوومه‌تی عێراق كه حه‌وتی ئه‌م مانگه ئاڕاسته‌ی سه‌رۆكایه‌تی دیوانی حكوومه‌تی هه‌رێم كراوه تێیدا هاتووه هیچ رێككه‌وتنێك نه‌كراوه له‌نێوان شاندی هه‌رێمی كوردستان، وه‌زاره‌تی دارایی و ئابووری و ئه‌میندارێتیی گشتیی ئه‌نجوومه‌نی وه‌زیرانی عێراق.\nله نووسراوه‌كه‌یدا حكومه‌تی عێراق باسی له‌وه كردووه، دابینكردنی مووچه‌ی فه‌رمانبه‌رانی هه‌رێمی كوردستان په‌یوه‌ندی به حكومه‌تی عێراقه‌وه نییه، به‌ڵكو ئه‌ركی حكومه‌تی هه‌رێمی كوردستانه و ده‌بێت له به‌شه بودجه‌ی هه‌رێمی كوردستان دابینی بكات.\nحكومه‌تی عێراق له‌گه‌ڵئه‌وه‌ی ئاماژه به‌وه ده‌كات هیچ رێككه‌وتنێك نه‌كراوه، ده‌شڵێت، داواكارییه‌كی وه‌زاره‌تی دارایی و ئابووریی عێراق هه‌بووه بۆ ناردنی مووچه‌ی مانگی نیسانی فه‌رمانبه‌رانی هه‌رێمی كوردستان.\nنوسراوه‌كه‌ی حكوومه‌تی عێراق له وه‌ڵامی نوسراوێكی حكوومه‌تی هه‌رێمدا بووه كه 28ی نیسانی ئه‌مساڵ له‌سه‌ر بڕینی به‌شه بودجه‌ی هه‌رێم ڕه‌وانه‌ی ئه‌میندارێتی گشتی ئه‌نجوومه‌نی وه‌زیرانی عێراقی كردووه.


پڵنگەکەی پارتی کێ کوشتی و بۆ کوژرا؟ : چاوی گەل\nپڵنگەکەی پارتی کێ کوشتی و بۆ کوژرا؟\nعەمید نەجم حاجی تۆفیق ناسراو بە پڵنگ،لە چەند ڕۆژی ڕابوردودا لە زیندانی محەتەی هەولێر کوژرا،،پارتی ڕایگەیاند کە بە پۆشاکەکانی بەری خۆی خنکاندوەو لیژنەیەکیان بۆ ئەم مەبەستە پێکهێنا،وەک سەدان لێژنەی تر کەلە دەسەڵاتی ئەم دوو باندە مافیایەدا پێکهێنراوەو هەمووی بۆ بەلاڕێدا بردن و دیزە بەدەرخۆنە کردنی ڕاستیەکان بووە، هەرکەیسێکیش لەم کەیسانە زۆر گەورە بووبێت وەک تیرۆری سەردەشت عوسمان و قایمقامی سلێمانی و زۆری تر،یان مەسعود خۆی هاتۆتە سەر خەت یان تالەبانی،بۆ ئەوەی بە تەواوی ونبکرێت،بیرمانە کە زانای قایمقام بەدەستی یەکێتی لە زینداندا خنکێنرا، تاڵەبانی هاتە سەرەخەت و وتی خۆم سەرپەرشتی لیژنەکە دەکەم،واتە بەجۆرێک دەیشێوێنم وقوڕوقەپی پێدەکەم کەس نەزانێت وبکوژەکانیش خەریکی هەڵدانی شەرابی سورو ویسکی سپێشاڵ بن،\nکاتێک مەسرور بارزانی” بەختیاری حەسەن نەجەف” و گروپێکی نارد سەردەشت عوسمانیان لەبەردەم زانکۆداڕفاندو دوای ئەوەی تیرۆریان کرد،تەرمەکەیان بردە موسل ولەوێ فڕەیان دا،هەرکە”بەختیار” بەسەرخۆشی و لەسەر مێزی خواردنەوە ئەم قسانەو چۆنیەتی فڕاندن وتیرۆرکردنی سەردەشتی لەدەم دەرچوو،پاراستن ئەویشیان ناردە موسڵ ولەوێ کوشتیان و تا بە ئێستایش تەرمەکەی دیار نییە،پاشان لیژنەیەکیان دروستکرد کە نموونەی ڕسواترین و درۆنترین لیژنەبوو لە بیست و چوارساڵەی ڕابردودا،کە دروستکەرەکانی خۆیشیان گاڵتەیان بە درۆکانی خۆیان دەهات.ئەم لیژنەیەیشی بکوژەکانی”پڵنگ” پێکیان هێنە وەک هەمو لیژنەکانی تر تەنها بۆ شێواندنی ڕاستیەکان بوو.\nبە پێی سەرچاوە تایبەتەکەی “چاوی گەل”سەرەتای کێشەکە لەوێوە سەرچاوەی گرت کە لە پرۆسەیەکدا دووسەد دەفتەر دۆلاری مەسعود بارزانی کەوتۆتە لای عەمید نەجم،کێشەی گەندەڵی وتاوانبارکردنی ئەم کابرایە لێرەوە هاتە بوون،ئەوە بوو هێنایانە گیرو گازو خستیانە زیندان،هەژار ئەقڵیەکەی ئەم کابرایە لەوێوە تەشەنەی سەندو خوێنی خۆی کردە کاسەوە، کە هەڕەشە دەکات و دەڵێت هەمو شتێک دەدرکێنم بۆ ڕای گشتی،بۆ ئەم مەبەستەیش نامەیەک بۆئەنوەری حاجی عوسمان دەنوسێت و بۆی دەنێریت،ئەنوەریش نامەکە دەدات بە مەسرور بارزانی،وەختێک مەسرو ئەمە دەزانێت زۆری پێناخۆش دەبێت کە نامەی ئاوای نوسیوەو لەسەرەتایشەوە یەکێک بووە لە کوتلەی نێچیرەڤان بارزانی و هێزی خۆیشی لەوێوە بینیەوەو وایزانیوە نێچیر یارمەتی دەکات و هەروا بە ئاسانی باڵەکانی لە لایەن پاراستنەوە ناسوتێنرێت بەڵام وادەرنەچوو،هەتا زۆرێک لەکەس وکارەکەی پەنایان بە نێچیرەڤان برد،بەڵام ئەو هیچی پێنەکراو نەیتوانی پشتیوانی بکات،ئەم هەڕەشەیە جگە لە مەسەلەی گەندەڵی هەندێکی پەیوەیستە بە ڕوداوەکانی شەنگالەوە،پارتی کە زانی هەنگاوەکانی پڵنگ بەوجۆرەیە ئەوە بو دادگاییان کردو ناردیانەوە زیندان،بەڵام دوای چەند ڕۆژێکی کەم دەچن لە زیندان دەرزیەک دەدەن لە ملی ودەیکوژن و سیناریۆیەک بەڕێدەخەن کە گوایە خۆی کوشتوە.\nئەمە ڕاستینەی کوشتنی عەمید پڵنگی پارتییەو هیچی تر.


پولەکەی پاپا چی ئاشکرا کرد!\nپەرچەکرداری وڵاتانی داگیرکەری کوردستان تورکیا و ئێران شتێکی نوێی تێدا نەبوو، ئەوان سەت ساڵ زیاترە ناوی کورد و کوردستانیان قبوڵ نیە و هەموو توانای فکری و ئابوری و لەشکری خۆیان لەو خاڵە چڕ کردۆتەوە ‘چۆن کورد وەک نەتەوە و کوردستان وەک نیشتیمان لە بوون بسڕنەوە’، ئەوە کرداری سەت ساڵی رابردوویان بووە، هەموو دونیا گۆڕا و تێڕوانین و بۆچوون و بەرژەوەندیەکان گۆڕانیان بەسەر داهات تەنها عەقلیەتی داگیرکاری و زاڵی دەوڵەتانی داگیرکەری کوردستان وەک خۆی ماوەتەوە و ئەوەش لە پەرچەکرداریان لە بەرامبەر پولەکەی پاپا بە روونی وەدیارکەوت و پەیامێکیان بە کورد دا کە جگە لە خۆی دۆستێکی دیکەی نیە و بە داخەوە کوردیش دۆستی هەموو دونیایە تەنها خۆی نەبێت.\nئەوەی جێی سەرنج و لێوردبوونەوەیە ئەو دابەش بوونەیە کە کۆمەڵگای کوردستانی گرتۆتەوە و بە تایبەتی لە سەر ئاستی بژاری سیاسی و کەسانی قسە رۆیشتووی نێو کۆمەڵگە، پەرچەکرداری ئەوانەی نوێنەرایەتی بۆچوون و ئاراستە و حیزبە سیاسیەکان دەکەن چ لە ئاستی سەرکردایەتی و پەڕلەمانتار و میدیاکار و کادیرانیان بەسەر دوو هێلی پان و دیار دابەش بووینە، یەکەمیان گوزارشت لە هەستی نەتەوایەتی و نیشتیمانی دەکەن و لە دەرەوەی پێناسەی داگیرکەران بۆ کورد و کوردستان بۆچوونی خۆیان هەیە و بە نەفەسێکی کوردستانیانە و دوور لە کاریگەری حیزب و باوەڕی سیاسی وەڵامی ئەو بێڕێزی و هەڵوێستە داگیرکاری و خۆ بە زلزانینەی ئێران و تورکیایان دایەوە، ئەو هەڵوێست و باوەڕە لە حیزبێک کورت ناکرێتەوە بەڵکو لە ناو هەموو حیزبەکان بە روونی ئەو گوتارە دیار بوو.\nدووەمیان ئەوانەن کە لە دەلاقەی حیزب و لە روانگەی تۆڵەکردنەوە لە حیزبێک و کەسێکی دیاری کراو مامەڵەیان لەگەڵ رووداوەکە کرد و بوونە زمانحاڵی داگیرکەران و میدیاکەشیان بووە سەکۆی گواستنەوەی بۆچوونی داگیرکەران و گچکەکردنەوەی رووداوەکە تا ئەو رادەیەی وەک مەترسیەک لە سەر حیزبێکی دیاری کراو و کەسێکی دیار کراو بیناسێنن و لە چوارچێوەی نەتەوەیی و نیشتیمانی دەریبهێنن و چوارچێوەیەکی حیزبی بۆ دابتاشن. لەوەش زێدەتر چاوەڕوانی شکستی ئەو حیزبە بن لە بەرامبەر داگیرکەران بە تەنازولکردن یان پەشیمان بوونەوە.\nئەوەی لە پرسی پولەکەی پاپا زێدەتر وەدیارکەوت و رەهەندەکانی ئاشکراتر بوون کە بە هەمان نەفسیەتی خیانەتی شازدەی ئۆکتۆبەر بەرخوردیان لەگەڵ ئەو پرسەکرد، چۆن ئەو کات ببوونە زمانحاڵ و چاوساغی حەشدی شەعبیان دەکرد ئەوجارەش ئامادەییان نیشاندا کە ببنە چاوساغی جەندرمە و پاسدار و هیوا بخوازن ئەوپولەی کە نەخشەی کوردستانی لەسەر ببێتە هۆیلەناو چوونی قەوارەی دەستوری هەرێمی کوردستان تەنها لە بەر ئەوەی پارتی دیموکراتی کوردستان حیزبی زۆرینەیە و بارزانی وەک لێڤەگەڕ هۆکاری بەهێز مانەوەی هەرێمی کوردستانە.


◄ Resultat: Found 730, page 1 of 73 Items per page: 🗐 1 🗐 5 🗐 10 🗐 25 🗐 50 🗐 100\n👁 Denna post har tittat 24,826 gånger\n... [ Mer... 👁] 📷 ✖ ✖ 0 0 ✔ 60% ✍ H.B. 15-4-2012 10:59:07\n👁 Denna post har tittat 8,560 gånger\n... [ Mer... 👁] 📷 ✖ ✖ 0 0 ✔ 60% ✍ H.B. 19-2-2013 19:11:50\n😊 1 تەبەق هێلکە بە 4500 ئەگەر ناڕازیت خۆت بیکە Skämt\n📅 Lades Jan 6 2016 4:49PM\nیەک تەبەق هێلکە بە 4500دینار ئەگەر ناڕازیت خۆت بیک [ Mer... 👁] 📷 ✖ ✖ 0 0 ✔ 68% ✍ H.B. 6-1-2016 16:49:45\n😊 10 بە 12 Skämt\n📅 Lades Jan 28 2016 1:52PM\n👁 Denna post har tittat 3,335 gånger\n... [ Mer... 👁] 📷 ✖ ✖ 0 0 ✖ 58% ✍ H.B. 28-1-2016 13:52:22\n😊 13 یاسای دووگۆڵی سەردەمی مناڵی! Skämt\n📅 Lades Nov 1 2018 7:53AM\n13 یاسای دووگۆڵی سەردەمی مناڵی.....! 1: ئەوەی کە [ Mer... 👁] 📷 ✖ ✖ 0 1 ✔ 94% ✍ Z.S. 1-11-2018 7:53:18\n😊 1691 تصدیر کوردستان Skämt\n📅 Lades Feb 19 2013 8:57PM\n👁 Denna post har tittat 10,004 gånger\n... [ Mer... 👁] 📷 ✖ ✖ 0 0 ✖ 58% ✍ H.B. 19-2-2013 20:57:56\n😊 2 ببە 1 بدە Skämt\n📅 Lades Jul 14 2012 4:11PM\n👁 Denna post har tittat 6,243 gånger\n... [ Mer... 👁] 📷 ✖ ✖ 0 0 ✖ 56% ✍ H.B. 14-7-2012 16:11:49\n😊 25ی مانگ تەراقدانی عەبادیە Skämt\n📅 Lades Sep 23 2017 8:59PM\n... [ Mer... 👁] 📷 ✖ ✖ 0 0 ✔ 70% ✍ H.B. 23-9-2017 20:59:46\n😊 2هەزار و 19 Skämt\n📅 Lades Dec 31 2018 8:26PM\n👁 Denna post har tittat 1,452 gånger\n2019/ دوو هەزار و نۆزدە.  [ Mer... 👁] 📷 ✖ ✖ 0 1 ✔ 90% ✍ Z.S. 31-12-2018 20:26:52\n😊 3 جار دوای دەوام Skämt\n📅 Lades Apr 10 2015 9:52AM\n👁 Denna post har tittat 4,619 gånger\n... [ Mer... 👁] 📷 ✖ ✖ 0 0 ✖ 58% ✍ H.B. 10-4-2015 9:52:37\n| Sida generation tid : 6,63 sekund(er)!


ئێران سێهه‌مین زیندانی ڕۆژنامه‌وانانه له جیهاندا\n21:25 - 24 سەرماوەز 2715\nکوردستان میدیا: ڕێكخراوی هه‌واڵنێرانی بێسنوور، ئه‌مڕۆ به بڵاو كردنه‌وه‌ی ڕاپۆرتی ساڵانه‌ی توندوتیژی دژی ڕۆژنامه‌وانان له جیهاندا، له ڕاگه‌یه‌نراوێكدا نووسی: ئه‌مڕۆ له جیهاندا ١٥٣ ڕۆژنامه‌وان ده‌ستبه‌سه‌ر كراون. چین گه‌وره‌ترین زیندانی ڕۆژنامه‌وانان له جیهاندایه و پاش چین، میسر، ئێران، ئێریتره و توركیه به ڕیز پله‌ی دووهه‌م تا پێنجه‌میان بۆ خۆیان مسۆگر كردووه.\nكۆماری ئیسلامیی ئێران له‌و وڵاتانه‌یه كه له‌م ڕاپۆرته‌دا هێمای بۆ كراوه. له‌م ڕاپۆرته‌دا هاتووه: له ئێراندا له سه‌ره‌تای مانگی نوامبرەوە بۆ چه‌نده‌مین جار شه‌پۆلی ده‌ستبه‌سه‌ر كردنی ڕۆژنامه‌وانان به تۆمه‌تی سیخوڕی كردن كه‌وتووه‌ته ڕێ. درێژه‌كێشانی ده‌ستبه‌سه‌ر بوونی جه‌یسۆن ڕه‌زاییان ڕۆژنامه‌وانی واشینگتۆن پۆست، له یه‌ك ساڵ و نیو پێش ئێستاوه نموونه‌یه‌ك له هه‌ڵسوكه‌وتی ڕێژیمی كۆماری ئیسلامیی ئێران له‌گه‌ڵ ڕۆژنامه‌واناندایه.\nبه‌پێی ئه‌م ڕاپۆرته، ژماره‌ی ڕۆژنامه‌وانه زیندانییه‌كان له‌چاو ساڵی ڕابردوو ١٤ له‌سه‌د كه‌مبوونه‌وه‌ی به خۆیه‌وه بینیوه، به‌ڵام له به‌رامبه‌ردا، ئه‌و ڕۆژنامه‌وانانه‌ی كه به بارمته گیراون ٣٥ له‌سه‌د زیادی كردووه.\nله ئێستادا ٥٤ ڕۆژنامه‌وان له سه‌رتاسه‌ری جیهاندا به بارمته گیراون، كه زیاترین ژماره‌یان له وڵاتی سووریه بووه.\nهه‌واڵنێرانی بێسنوور ئه‌مساڵ ئاماری ڕۆژنامه‌وانه بێسه‌روشوێنه‌كانی زیاد كردووه به كارنامه‌ی كاریی توندوتیژی دژی ڕۆژنامه‌وانان. له ئه‌مساڵدا هه‌شت ڕۆژنامه‌وان بێسه‌روشوێن بوون.\nشایانی باسه كه ڕێژیمی كۆماری ئیسلامیی ئێران، چه‌ندین ساڵه له پله‌ی دوو و سێی ئه‌م ڕیزبه‌نده‌دا له هاتوچۆدایه و به‌پێچه‌وانهی واده و بڵێنییه‌كانی حه‌سه‌ن ڕووحانی له‌هه‌مبه‌ر باشتر كردنی دۆخی مافی مرۆڤ و ئازادیی ڕاده‌ربڕین له ئێراندا، به‌داخه‌وه پاش هاتنه سه‌ركاری ناوبراو دۆخه‌كه خراپتر له جاران گه‌ڕایه‌وه بۆ ڕۆژه ڕه‌شه‌كانی ڕۆژنامه‌وانان.\nدۆخی ڕۆژنامەنووسانی کوردیش بەرەو خراپتربوون چووە و باشتر نەبووە. بۆ وێنە کۆنترین ڕۆژنامەنووسی زیندانیی كورد، عه‌دنان حه‌سه‌نپوور هێشتاش دوای هه‌شت ساڵ له زیندانه جیاوازه‌كانی ئێراندا به‌ند كراوه.


(ڕەوانەکراوە لە قورعانەوە)\nقورئان (بە عەرەبی: القرآن) لە ئیسلامدا بریتییە لە وتە و ڕاسپاردەی خوا کە نێردراوە بۆ پێغەمبەری ئیسلام محەممەد(د.خ)، قورئان لە عەرەبیدا لە وشەی (قرء) وەرگیراوە کە بەمانای خوێندنەوە دێت، و بنچینەی ئەویش لە وشەی (القرء) وەرگیراوە کە بە مانای کۆکردنەوە و لە خۆگرتن دێت، و قورئان ئەو ناوەی لێنراوە بەھۆی ئەوەی کۆمەڵێک ئایەت و سوورەتی زۆر لەخۆدەگرێت و کۆیان دەکاتەوە.\nنزیکەی ٦٠ کەسێک ھەبوون کە پێغەمبەر محەممەد لە ژیانی خۆیدا داینابوون بۆ نووسینەوەی قورئان، و دوای ئەوەی ئایەتەکانی بۆ ئەخوێندنەوە و پێی ئەوتن کە لە چ شوێنێک داینێن (لای چ ئایەت و لە چ سورەتێکدا)، لە سەردەمی پێغەمبەردا بە سێ شێوە قورئان ئەپارێزرا: بە لەبەرکردن، یان بە نوسینەوەی لەلایەن نوسەرانی وەحیەوە یان بە نوسینەوەی لەلایەن خەڵکی ترەوە جگە لە نوسەرانی وەحی، بەڵام لە لە ژیانی پێغەمبەردا قورئان لە یەک بەرگدا بە کۆیی نەنوسرایەوە.\nلە دوای کۆچی دوایی پێغەمبەر محەممەد زۆرێک لە عەرەبەکان لە ئاین پاشگەز بوونەوە، کە ئەبوبەکر بەرەنگاری ھەموویان بوویەوە لەوانەی کە بە تەواوی لە ئاین پاشگەز بووبونەوە، و ئەوانەی کە وازیان لە ھەندێک دین ھێنابوو وەک زەکەتدان، و ئەوانەش کە بانگەوازی پێغەمبەرایەتیان ئەکرد. بەم شێوەیە شەڕێکی گەورە ڕوویدا و لەو شەڕانەدا ژمارەیەکی زۆر موسڵمان بوونە قوربانی کە بە پێی گێڕانەوەیەک ٧٠ کەس لەوانەی ھەموو قورئانیان لەبەر بوو کوژران. ھەر لەبەر ئەوە عومەری کوڕی خەتاب پێشنیاری بۆ ئەبوبەکری سدیق کرد کە ھەموو قورئان لە یەک بەرگدا (مصحف) بنوسرێتەوە، بەم شێوەیە ئەبوبەکر لیژنەیەکی دروست کرد بۆکۆکردنەوەی قورئان کە لە عومەری کوڕی خەتاب و زەیدی کوڕی سابت پێک ھاتبوون بۆ کۆکردنەوەی قورئان؛ و ژمارەیەک لە ھاوەڵان دەست نیشان کران بۆ نوسینەوە. نزیکەی دوو ساڵ خەریکی کۆکردنەوەی ھەموو ئەو بەرگانەی قورئان بوون.\nوەرگیراو لە «https://ckb.wikipedia.org/w/index.php?title=قورئان&oldid=693321»\nئەم پەڕەیە دواجار لە ٠٦:٤٢ی ١ی حوزەیرانی ٢٠٢٠ نوێ کراوەتەوە.